Kaum Melayu (600 SM – Kini): Pembina Tamadun Terawal Asia Tenggara

Asal-usul orang Melayu masih dalam perbahasan diantara sejarawan, ahli linguistik ahli antropologi dan arkeologis. Pelbagai teori yang dibangkitkan, namun tiga ini merupakan teori-teori dalam sejarah yang membahaskan asal-usul orang Melayu.

Asal-usul nama Melayu dalam sejarah juga pelbagai. Terdapat hipotesis yang menyarankan bahawa Melayu adalah berasal dari perkataan malayo yang berasal dari bahasa Tagalog bermaksud jauh yang diambil daripada kata dasar “layo” atau “layoh”, iaitu kognat kepada perkataan Jauh dalam bahasa melayu. Malaya pula dalam Bahasa Tagalog yang bermaksud bebas ialah daripada perkataan “laya”, kognat kepada kata dasar “layar” dalam Bahasa Melayu.

Namun, antara rekod terawal yang merujuk kepada nama Melayu itu sendiri adalah pada rekod lukisan Ptolemy dilukiskan seawal 150 Masihi yang meletakkan nama Μαλεου Κώλον atau Meleu-Kolon. Perkataan Melayu juga dikatakan disebut dalam kitab Hindu yang terkenal bernama Vayu Purana pada perkataan Malaya Dvipa yang merujuk kepada Tanah Melayu, yang bentuk muka buminya bergunung ganang.

Kerajaan yang bernama Melayu yang lokasinya di seitar Jambi, yang lahirnya pula pada abad ke-7 Masihi yang kemudian dikunjungi oleh I-Ching dalam pengembaraan agung yang terkenal beliau. I-Ching dicatatkan seperti berikut:

“…tiba dan menginap selama 6 bulan. Mempelajari tatabahasa Sanskrit di sini. Sang raja memberikan daku bantuan dan menghantar daku ke negeri yang bernama Moloyu…

Begitulah sejarah ringkas yang membahaskan mengenai asal-usul nama Melayu itu. Nama ini kemudian kuat menjadi identiti sebuah bangsa pada zaman Kesultanan Melayu Melaka apabila identiti Melayu itu dibentuk lalu menjadi batu asas kepada kebudayaan Melayu moden hari ini.

Adapun, Asia Tenggara pula ialah sebuah kawasan yang melihatkan terdapat antara penempatan terawal manusia di dunia. Sebagai contoh, penemuan kapak di Lenggong memberikan angka sekurang-kurangnya 1.8 juta tahun, memberitahu kepada kita bahawa betapa tuanya usia penempatan manusia di Asia Tenggara. Usianya sekaligus meletakkan sebagai kapak batu tertua manusia, lebih tua daripada yang berada di Afrika yang berusia 1.6 juta tahun. Selain itu, penempatan-penempatan pra-sejarah yang terkenal di Semenanjung Tanah Melayu ialah seperti Perak Man yang berusia 11, 000 tahun,

Namun, walaupun sejauh 11, 000 tahun rangka manusia zaman pra-sejarah ditemui, hanya pada tahun 600 SM, atau angka yang lebih tepat 535 SM berdirinya peradaban zaman besi terawal di Asia Tenggara dan Malaysia khususnya. Penemuan-penemuan seperti jeti pelabuhan purba, industri membuat besi dan tapak kota metropolitian yang pernah berdiri di sekitar Sungai Merbok ini dicadangkan sebagai sebuah peradaban milik bangsa Melayu berdasarkan faktor seperti seni bina, pentarikhan, dan seumpama dengannya.

Dari peradaban disekitar Sungai Batu itu, lahirnya pelbagai kerajaan seperti Kedah Tua yang dicadangkan sebagai warisan Sungai Batu yang berdiri lebih awal. Selain Kedah Tua, kerajaan orang Melayu turut dikaitkan lokasinya di utara Tanah Melayu adalah Langkasuka yang turut dicatat kewujudannya dalam kronikel-kronikel China yang sezaman dengannya. Selain itu, negara-negara kota dan kerajaan kecil ini tumbuh disekitar Kepulauan Melayu seawal abad ke-2 dan ke-3 Masihi, bahkan pada zaman kemuncaknya, catatan China mengatakan terdapat 30 buah negara kota Melayu berdiri sepanjang Tanah Melayu.

Negara-negara kota ini kemudiannya disatukan dibawah sebuah empayar bernama Srivijaya yang menganut agama Buddha sebagai anutan utama. Raja pertama Srivijaya iaitu Dapunta Hyang Sri Jayanasa disebut namanya dalam antara prasasti terawal dalam Bahasa Melayu Kuno iaitu Prasasti Kedukan Bukit yang dipahat dalam Bahasa Melayu Kuno.

Empayar ini berdiri untuk selewat-lewatnya selama 600 tahun (650-1280), bermula pada abad ke-7 ekpedisi penakukan dilakukan oleh Dapunta Hyang Sri Jayanasa. Empayar ini kemudian berkembang menakluk pelbagai negara kota dan kerajaan kecil dan disatukan dibayar empayar.

Antara maharaja-maharaja terkenal dalam sejarah Srivijaya ialah Sri Indravarman yang dikatakan telah mengirim surat kepada Khalifah Umar Abdul Aziz dari Dinasti Umaiyyah supaya menghantarkan orang untuk mengajar agama Islam kepada Srivijaya. Terdapat pendapat yang mengatakan bahawa baginda memeluk Islam.

Keluasan empayar Srivijaya mencapai zaman kemuncaknya ialah ketika era pemerintahan Maharaja Dharanindra daripada Dinasti Sailendra yang memerintah Srivijaya dari Pulau Jawa sehingga digelar “penumpas musuh-musuh perwira.” Walaupun demikian, pengaruh Srivijaya itu sampai di Filipina apabila ditemui prasasti berbahasa Melayu-Kuno sejauh di Manila yang dikenali sebagai Prasasti Keping Tembaga Laguna.

Srivijaya ialah sebuah empayar yang mendapat manfaat daripada kedudukannya yang strategik di tengah-tengah laluan perdagangan antara Timur dan Barat. Lagi-lagi apabila berjaya menyatukan seluruh negara-negara kota dan kerajaan kecil Melayu sepanjang Selat Melaka (Tanah Melayu dan Sumatera).

Dasar Srivijaya menguasai negara-negara kota Melayu adalah untuk menguasai sebahagian laluan perdagangan maritim yang dipanggil “International Nanhai Trade”. Laluan perdagangan ini adalah laluan perdagangan antara China dengan kerajaan-kerajaan di selatan yang kemudiannya menjalur hingga ke Timur Tengah dan Afrika. Rekod terawal mengenai “Nanhai Trade” antara China dan Semenanjung Tanah Melayu sudah wujud sejak 140 SM lagi, seperti yang tercatat dalam Han Shu.

Srivijaya lebih awal selama beratus tahun dari Melaka menjadikan pelabuhan-pelabuhan dibawah empayarnya sebagai empayar entrepot terpenting dunia ketika itu. Betapa dalam catatan China menjelaskan betapa pentingnya wilayah ini dalam keadaan aman dan stabil demi memastikan kapal-kapal China yang berlayar dalam keadaan selamat sehingga ke Tanah Arab. Pelbagai barang dagangan didagangkan bermula dengan Dinasti Tang, Song sehinggalah ke Yuan China.

Kekayaan Srivijaya adalah sangat masyur dalam pelbagai catatan China dan Arab datang daripada aktiviti perdagangan pada pelabuhan-pelabuhan entreportnya. Antara kisah kekayaan yang masyur adalah bagaimana maharajanya akan mencampakkan jongkong emas ke dalam tasik di hadapan istana pada setiap hari. Apabila mangkatnya maharaja itu, jongkong emas akan diambil dari dasar tasik dan ditimbang. Prestij maharaja akan diukur pada beratnya tambangan tersebut.

Selain itu, kisah ekpedisi ketenteraaan Srivijaya juga masyur dalam sejarah. Antara yang disebut dalam legenda adalah bagaimana maharaja Srivijaya menyerang Empayar Chenla yang ketika itu rajanya dengan angkuh mengimpikan kepala Maharaja Srivijaya di atas dulang makanannya. Pengakhirannya, kepala maharaja Chenla itu yang dipancung oleh Srivijaya manakala Chenla menjadi “vassal-state” kepada Srivijaya untuk beberapa tempoh yang lama.

Srivijaya mula memasuki zaman-zaman kejatuhannya apabila dijarah oleh Rajendra Chola daripada Selatan India. Penjarahan ini meskipun tidak menjatuhkan Srivijaya, telah melemahkan empayar itu. Zaman kejatuhan turut bermula apabila pemberontakan negara-negara kota Melayu dibawahnya yang cuba melepaskan diri dari pengaruh Srivijaya. Akhirnya, pada tahun 1280, Srivijaya telah ditakluk oleh kerajaan Singhari dari Kepulauan Jawa.

Rentetan kejatuhan Srivijaya, bangkitlah beberapa kerajaan Melayu purba. Namun, orang Melayu bangkit semula dengan Empayar Melaka yang ditubuhkan oleh waris-waris bangsawan Srivijaya itu sendiri. Ketika inilah, nama Melayu yang sebelum ini lebih merujuk kepada nama dinasti dan kerajaan mula berevolusi mencapai maksud negara bangsa yang kita kenali seperti hari ini. Ketika waktu ini jugalah, identiti Melayu seperti kebudayaan, bahasa dan pakaian menjadi seperti yang kita kenali hari ini.

Melaka tidak kurang hebatnya juga seperti Srivijaya. Parameswara yang lari dari Singapura Purba selepas kerajaan itu ditakluk oleh Majapahit telah mengasaskan Melaka. Dari sebuah negara kota dan pelabuhan kecil di Melaka, Parameswara membangunkan Melaka menjadi sebuah empayar yang kaya-raya.

Kekayaan Melaka pada zaman kemuncaknya sehingga Tom Pires berani mengatakan sesiapa yang menakluk Melaka, maka dia akan memegang kerongkong Venice. Bahkan Duerto Barbarossa mengatakan seperti berikut:

“Bandaraya Melaka adalah pelabuhan terkaya dengan jumlah perdagangan borong yang terbesar dan perkapalan serta perdagangan yang sungguh banyak yang boleh didapati di seluruh dunia.”

Ini tidaklah dihairankan mengenai kekayaan Empayar Melaka ini kerana dalam satu-satu hari sahaja, Melaka memperlihatkan terdapat 2000 buah kapal yang berdagang di sana, sehinggakan disamakan oleh sarjana sama sibuk dengan pelabuhan Singapura moden hari ini, menjadikan Melaka sebagai pelabuhan tersibuk dan terkaya di dunia ketika itu.

Zaman kegemilangan Melaka adalah dibawah pemerintahan Sultan Mansur Shah. Pada zaman pemerintahannya, Melaka telah menakluk beberapa buah negeri seperti Pahang, Kampar dan Siak. Manakala Majapahit pula telah menyerankan wilayah-wilayahnya secara sukarela kepada Sultan Mansur Shah seperti Indragiri, Jambi, Tungkal dan Siantan.

Pada ketika inilah, kemuncak kekuatan ketenteraan Melaka itu menjadi perbualan. Konflik tercetus antara Melaka dan Dai-Viet yang telah mengasari utusan-utusan Melaka. Selepas mendapat restu Dinasti Ming, maka Melaka telah berhadapan dengan 90, 000 orang tentera Dai-Viet dan berjaya mengalahkan Dai-Viet.

Pada kemuncak zaman Melaka, terdapat sekurang-kurangnya 23 buah kerajaan tunduk kepada Melaka sama ada ditakluk atau menyerah secara rela untuk berada dibawah naungan Empayar Melaka. Kelantan ialah wilayah terakhir yang ditakluk oleh Melaka.

Namun, pada sesuatu yang agung itu, tentu ada penamatnya. Zaman penamat Empayar Melaka adalaj bermula pada serangan Portugis ke atas Melaka pada tahun 1511. Walaupun Melaka jatuh, catatan-catatan Portugis mengenai kekayaan Melaka sepatutnya dikenang oleh orang Melayu itu sendiri.

Semasa Portugis menawan Istana Sultan Mahmud Syah Melaka, mereka mendapati istana ini memiliki sebuah peti besar berkaki dan dipenuhi dengan permata yang bernilai 60,000 cruzado. Selain itu juga, terdapat empat balang emas yang mengandungi minyak wangi, bekas emas yang mengandungi butiran mutiara selain gadis cantik yang bertugas sebagai dayang istana. Emas simpanan Sultan Alaudin Riayat Syah sahaja yang ditemui adalah seberat 3 tan!

Bahkan, antara rekod harta harun yang hilang yang dijangka paling mahal dalam sejarah dunia ialah harta kekayaan Melaka yang dirampas oleh Portugis ketika mereka menakluk kota Melaka sebelum kapal Flor De La Mar tenggelam di Selat Melaka.

Kejatuhan Melaka tidaklah memberitahu bahawa peradaban Melayu sudah tamat. Jauh nun di Pulau Borneo, terdapat sebuah empayar Melayu yang sedang bangkit menakluk kerajaan-kerajaan dan negara kota Melayu serta etnik lain. Nahkoda Ragam atau Sultan Bolkiah (1485 Masihi – 1524 Masihi) sedang membina nama sebagai penakluk agung. Kemuncaknya, wilayah di persisiran Pulau Borneo seperti Sambas, Tanjungpura, Kota Waringin, Banjarmasin, Pasir, Kutai, Bulungan dan lain–lain lagi berjaya ditakluknya. Luar dari Borneo, empayarnya sampai pula ke Kepulauan Sulu, Palawan, Mindoro, Keramian hingga Luzon dan Manila.

Baginda digelar Nakhoda Ragam kerana kegemarannya bermain kecapi dan gendang semasa mengembara di seluruh kepulauan miliknya. Baginda juga gemar membawa segantang lada hitam dlm kembaranya. Sepanjang perjalanan, baginda akan mencampakkan sebiji lada di kawasan jajahannya, sehingga habis segantang menunjukkan keluasan empayarnya.

Selain terkenal dengan kerajaan-kerajaan yang hebat, orang Melayu juga merupakan bangsa pelaut agung dalam sejarah. Lynda Shaffler dipetik berkata demikian dalam bukunya yang menceritakan seperti berikut:

“Orang Cina juga tahu penduduk pulau ini sebagai pembina dan kru kapal laut serta akan terlibat perdagangan laut. Orang Cina sebenarnya telah banyak belajar daripada mereka. Orang Melayu mula membina kapal yang diperbuat dari tikar anyaman yang diperkukuhkan dengan buluh, sekurang-kurangnya beberapa beratus-ratus tahun SM dan ketika masa Dinasti Han (206 SM hingga 221 SM), orang Cina telah menggunakan layar itu.”

Catatan berikut juga boleh dijadikan bukti ilmu perlayaran bangsa Melayu:

“Kewibawaan Melaka ke atas Selat Melaka dipastikan apabila Iskandar Syah menghantar kapal dan perahu peronda yang dikendalikan oleh orang Laut untuk memaksa kapal-kapal singgah di Melaka seperti dalam zaman Srivijaya, laut itu menjadi laut persendirian.”

(P.Wheatly, The Golden Khersonese, Kuala Lumpur, Penerbitan Universiti Malaya, 1980, halaman 308)

Catatan mengenai kapal-kapal Melayu juga diceritakan seperti berikut:

“Flor De La Mar mempunyai geladak haluan dan geladak buritan yang tertinggi antara galleon milik Portugis, dan ini cuma sekadar hampir menyamai geladak Jong Melayu sahaja…”

“Dinding Jong Melayu begitu tinggi sekali sehinggakan orang Portugis tidak mampu memanjatnya (apabila menyerang jong), dan dinding jong setebal empat lapis tidak rosak sedikitpun oleh peluru meriam”

(Portuguese Documents On Malacca mukasurat 213)

Tamadun orang Melayu berterusan mengaum melalui kerajaan-kerajaan yang wujud selepas Srivijaya, Melaka dan Brunei. Meskipun dijajah oleh, Inggeris, Belanda, Portugis dan Sepanyol. Meskipun sedemikian, bangsa ini tidak pernah menyerah lalu bangkit buat sekian kalinya dalam sejarah. Hari ini Malaysia, Brunei, Selatan Filipina dan Selatan Thailand ialah gambaran kepada zaman keemasan peradaban Melayu pada waktu silam.

Rujukan:

Md. Salleh Yaapar. (2014) Peri Nama, Asal Usul dan Identiti Melayu: Ke arah Pencerahan yang Dinantikan. Dewan Bahasa Dan Pustaka

Mohamed Anwar Mohd Din (2011). Asal Usul Orang Melayu: Menulis Semula Sejarahnya. UKM

Abdul Rashid Melebek; Amat Juhari Moain (2004), Sejarah Bahasa Melayu (History of the Malay language). Utusan Malaysia.

Iklil Izzati Zakaria, Mokhtar Saidin, Jeffrey Abdullah (2011) Ancient Jetty at Sungai Batu Complex, Bujang Valley, Kedah.

Zuliskandar Ramli, Nik Hassan Shuhaimi Nik Abdul Rahman, Adnan Jusoh & Muhammad Rizal Razman (2014) Candi Sungai Batu (Tapak SB1): Kearifan Tempatan dalam Teknologi Pembuatan Bata dan Seni Bina Candi. Jurnal Antarabangsa Alam dan Tamadun Melayu (Iman)

Paul Michel Munez (2004) Early Kingdom Of The Indonesian Archipelago And The Malay Peninsula.

Slamet Muljana. (1981). Kuntala, Sriwijaya Dan Suwarnabhumi.

Ahmad Jelaini Halimi. (2008) Sejarah dan Tamadun Bangsa Melayu. Utusan Publication.

A. Samad, Ahmad (1979), Sulalatus Salatin (Sejarah Melayu), Dewan Bahasa dan Pustaka

Farahana Suhaimi (2018) Tasjil Anis Salatin; Rahsia Agung Melaka. Patriots Publications.

J. Wilkinson. (1935) The Malacca Sultanate

Nhung Tuyet Tran, Anthony Reid (2016) Viet Nam: Borderless Histories. University of Wisconsin Press

Asyraf Farique (2017) Kemajuan dan Kekayaan Empayar Melayu Melaka. Focus

Srikandi, Al-Semantani, Ibnu-Rusydi. (2015) Membongkar Rahsia Dunia Melayu. Pribumi Asia Tenggara Menjawab Kekeliruan Sejarah. HR Publishing.

Joaquin, Nick, Manila (1990) My Manila: A History for the Young. City of Manila: Anvil Publishing,

Saunders, Graham E (2002) A History of Brunei. RoutledgeCurzon

The Brunei Museum Journal, Brown, D. E., Spanish Accounts of their Expeditions against Brunei in 1578-79, volume 3, 180-221.

John S Carroll, “Francisco de Sande’s Invasion of Brunei in 1578: An Anonymous Spanish Account”.

Lynda Norene Shaffer (1995) Maritime Southeast Asia to 1500.

M.J Pintando (2012) Portuguese Document on Malacca from 1509-1511.

Thesimplestway1001 (2018) Malay Origin – Melayu : Dari Mana?. Youtube. https://www.youtube.com/watch?v=9GH1_h0AZD4&t=723

Jefferey Hais (2015) Early Man In South East Asia. Fact And Detail. http://factsanddetails.com/asian/cat62/sub406/entry-2811.html

Sabrizain. The Malay History: Early Malay Kingdom. http://www.sabrizain.org/malaya/early.htm

Alan Teh Leam Seng (2017) Old-new History Of Ancient Kedah. News Straits Times. https://www.nst.com.my/lifestyle/pulse/2017/11/301995/old-new-history-ancient-kedah

Arkeologi USM (2015) Ekskavasi Sungai Batu Ubah Sejarah Tamadun Asia Tenggara

Malay Mail Online (2016) Tapak arkeologi Sg Batu diisytihar tamadun tertua Asia Tenggara. https://projek.malaymail.com/projekmmo/berita/article/tapak-arkeologi-sg-batu-diisytihar-tamadun-tertua-asia-tenggara

Utusan Online (2016) Kompleks Arkeologi Sungai Batu diisytihar tamadun terawal, tertua Asia Tenggara http://www.utusan.com.my/berita/nasional/kompleks-arkeologi-sungai-batu-diisytihar-tamadun-terawal-tertua-asia-tenggara-1.333689


Japanese Invasion 1939: Sejarah K0munis MPAJA

Sentimen membenci Jepun dalam diri orang Cina memuncak pada tahun 1937 apabila meletusnya Perang Cina-Jepun II. Rakyat China sama ada berfahaman Kuomintang mahupun Komunis sanggup bersatu bagi melawan Jepun. Sebahagian imigran Cina yang menjadi buruh di luar Tanah Besar China turut kembali ke negara mereka untuk mempertahankannya. Mereka menumpahkan taat setia kepada Tanah Besar China kerana itulah negara asal mereka, bukannya negara luar tempat mereka menjadi buruh kerana mereka bukannya rakyat bagi negara-negara itu.

Apabila Perang Dunia Kedua meletus, Jepun melebarkan lagi empayar mereka. Pada tahun 1941, Jepun mula masuk menyerang dan menguasai Tanah Melayu tatkala sebahagian penjajah British pulang ke tanah air mereka untuk berjuang dalam Perang Dunia Kedua. Penjajahan Jepun lebih kejam berbanding penjajahan British membuatkan masyarakat setempat cuba bangun melawan.

Sentimen kebencian melalui Perang Cina-Jepun turut terbawa ke Tanah Melayu membuatkan tentera Jepun ingin memburu dan menyeksa orang Cina dimana saja mereka berada termasuklah yang menjadi buruh di Tanah Melayu. Pada tahun 1941 inilah Parti Komunis Malaya yang telah wujud di Tanah Melayu sejak tahun 1930 bertindak menubuhkan organisasi separa ketenteraan iaitu Malayan People Anti Japanese Army (MPAJA) atau lebih dikenali sebagai Bintang Tiga bersempena logo pada bendera dan topi mereka.

Atas dasar “musuh kepada musuh saya adalah kawan saya”, maka British memberi bantuan ketenteraan berbentuk latihan dan persenjataan kepada MPAJA bagi menentang Jepun. Sentimen kebencian dalam Perang Cina-Jepun menjadi faktor utama orang Cina paling berminat untuk menyertai MPAJA. Doktrin Komunisme disebarkan melalui penyusupan ke dalam kesatuan-kesatuan buruh atau perniagaan Cina.

Kemaraan pantas tentera Jepun dari utara menuju ke selatan secara sistematik membuatkan British berundur dan bertahan di Singapura. Ketika inilah berlaku peristiwa terkorbannya Leftenan Adnan dari askar Rejimen Askar Melayu DiRaja iaitu di Bukit Candu yang dibunuh tentera Jepun secara kejam.

Pada tahun 1945, Jepun tewas dalam Perang Dunia Kedua. Jepun terpaksa melepaskan semua wilayah jajahan empayarnya. Oleh itu mereka mula berundur dari Tanah Melayu. Pengunduran Jepun dan kelewatan British untuk kembali ke Tanah Melayu membuatkan kekosongan pentadbiran (power vacuum). Maka, ketika inilah Komunis MPAJA mengambil kesempatan bermaharajalela selama 14 Hari kerana mereka claim bahawa kekalahan Jepun di Tanah Melayu adalah hasil usaha perjuangan mereka semata-mata. Komunis MPAJA hendak menguasai kuasa politik Tanah Melayu pada ketika itu.

Pelbagai kekejaman dilakukan Komunis MPAJA selama 14 hari tersebut. Orang Melayu yang tidak bersetuju dengan ideologi Komunis akan diseksa, dibunuh, harta benda dirampas, kampung dibakar dan wanita dirogol. Semua ini dibuat atas alasan golongan yang tidak menyokong ideologi Komunis adalah talibarut penjajah. Komunis MPAJA membuat onar di masjid-masjid. Beberapa siri keganasan dan rusuhan antara kaum telah berlaku di Tanah Melayu.

Orang Melayu bangkit melawan kekejaman Komunis. Antara yang popular adalah tertiupnya semboyan jihad fisabilillah yang dipimpin Panglima Kiyai Haji Salleh an-Naqshabandi (Selempang Merah). Mereka adalah golongan pesilat yang hanya bersenjata tradisional seperti parang panjang namun dilengkapi ilmu Awrad Khatm Khawjagan serta Hizb Bahr dalam dada mereka.

Ketika orang Melayu bangkit melawan Komunis melalui Pasukan Selempang Merah, orang Cina menjadi terlalu ketakutan. Oleh itu, orang Cina merayu kepada pemimpin Melayu yang dihormati pada ketika itu iaitu Dato Onn Jaafar agar fenomena ini diredakan. Oleh itu, Dato Onn meminta agar Kiyai Salleh menghentikan serangan terhadap Komunis. Peristiwa Pasukan Selempang Merah di Johor pada 1945 ini tiada kaitan secara langsung dengan peristiwa 13 Mei di Selangor yang berlaku pada 1969.

Ketika British telah kembali ke Tanah Melayu, mereka mengarahkan pembubaran pasukan Komunis MPAJA serta menyerahkan semula senjata-senjata yang mereka terima sebelum ini. Namun, Komunis MPAJA enggan berbuat demikian sebaliknya mereka kembali memusuhi British.

Mereka melakukan pemberontakan bersenjata dan terus melakukan serangan-serangan kejam terhadap pentadbiran British dan juga orang awam. Oleh itu, darurat diisytiharkan pada tahun 1948 dan gerakan radikal berhaluan kiri terutamanya Parti Komunis Malaya (PKM) diharamkan. PKM mengangkat senjata dan mula lancarkan perang gerila. Antara peristiwa terkenal adalah penyerbuan Komunis pimpinan Mat Indera terhadap balai polis di Bukit Kepong pada 1950.

Pelbagai strategi dilakukan bagi melemahkan gerakan Komunis sehingga mereka terpaksa bersembunyi di hutan-hutan dan berundur hingga ke sempadan Thailand. Antara tokoh terkenal dalam menentang Komunis ketika zaman darurat ialah Sarjan Hassan dari Kor Rejimen Askar Melayu DiRaja. Sarjan Hassan pernah menulis liku-liku perjuangannya menentang Komunis. Kemudian, P Ramlee membeli skrip tersebut untuk difilemkan. Namun, P Ramlee mengubah sedikit skrip asal kisah ini dari “Sarjan Hassan VS Komunis” menjadi “Sarjan Hassan VS Jepun”.

Pada tahun 1955, pemimpin Komunis iaitu Chin Peng keluar bertemu dengan Tunku Abdul Rahman dalam Rundingan Baling. Tunku Abdul Rahman meminta Chin Peng membubarkan PKM, meletak senjata dan menyerah diri. Namun, Chin Peng mengenakan syarat iaitu PKM perlu diakui sebagai sebuah parti politik yang sah. Tunku enggan menerima syarat Chin Peng lalu pertemuan ini gagal menemukan sebarang kesefahaman.

Tatkala Tanah Melayu mencapai kemerdekaan pada 1957, Komunis cuba sabotaj untuk menggagalkan usaha murni ini. Namun, lama kelamaan, pengaruh Komunis semakin melemah setelah Tanah Melayu merdeka. Perintah Darurat tamat pada tahun 1960. Selepas itu, gerila-gerila Komunis berundur masuk ke kawasan Selatan Thailand dan tidak membuat sebarang serangan dan penyusupan ke Malaysia selama beberapa tahun.

Pada 1968, Parti Komunis Malaya sekali lagi memberontak buat kali kedua dengan melancarkan konflik bersenjata terhadap Malaysia. Komunis telah bersiap sedia selama 8 tahun untuk melaksanakan misi merampas kuasa dan menggulingkan kerajaan Malaysia dengan menggunakan kekerasan bagi mendirikan sebuah kerajaan berfahaman Komunis. Kemuncak keganasan Komunis adalah apabila mereka bertindak membunuh Ketua Polis Negara pada 1974.

Namun pemberontakan Komunis ini berjaya dipadamkan. Akhirnya, pada 1989 termeterainya Perjanjian Damai Hatyai antara Komunis dan kerajaan Malaysia. Perjanjian itu telah menamatkan perjuangan bersenjata Parti Komunis Malaya selama 41 tahun. Namun, usaha menyebar dan mengangkat fahaman Komunisma masih lagi diperjuangkan. Dulu mereka berjuang secara “hard way” dari dalam hutan-hutan, kini mereka berjuang secara “soft way” di bandar-bandar.


Planet Vulcan: Planet Kesembilan Yang Hilang Dalam Sistem Suria Kita

Bagi peminat francais sains fiksyen Star Trek, Vulcan merupakan planet asal kru USS Enterprise Spock. Tetapi bagi seorang pakar matematik, beliau percaya planet ini wujud selepas mengira perbezaan antara orbit planet Uranus dengan pengiraan fizik tentang jangkaan orbit planet yang dinyatakan. Teori ini dikemukakan oleh Urbain Le Verrier pada tahun 1846.

Beliau percaya selepas membuat pengiraan, planet baru itu sudah ditemui dan tidak memerlukan pemerhatian astronomi untuk mengesahkannya. Justeru, tugas untuk mengesahkan teori itu jatuh ke bahu ahli astronomi Jerman, Johann Gottfried Galle. Apabila Galle memerhati kedudukan planet yang dinyatakan oleh Le Verrier, malangnya yang hanya kelihatan bukan Vulcan tetapi planet Neptun.

Selepas membuat pengumuman penemuan planet baru dengan mengkaji orbit planet sebelum ini, Le Verrier diminta untuk mengira orbit planet Utarid mengikut undang-undang Newton. Malangnya, semua pengiraan beliau tidak menjadi kerana orbit Utarid langsung tidak masuk akal.

Ini kerana mengikut undang-undang Newton, planet sepatutnya beredar mengikut orbit berelips semasa mengelilingi matahari. Tetapi itu tidak menjelaskan keanehan orbit Utarid sekaligus Le Verrier mengeluarkan teori ia terhasil akibat gangguan graviti sebuah planet lain. Seperti Uranus, beliau percaya orbit Utarid terganggu oleh kemunculan planet lain dan menamakan planet kesembilan itu sebagai Vulcan sempena nama dewa api Rom.

Tidak lama selepas pengumuman kewujudan Vulcan, beberapa ahli astronomi mengumumkan telah melihat planet tersebut seperti Edmond Modeste pada Mac 1859. Mengikut perkiraan Le Verrier, orbit planet berkenaan dijangka melintasi matahari antara dua hingga empat kali setahun.

Bagaimanapun, semua laporan pemerhatian Vulcan kemudiannya dilaporkan sebagai tompok matahari, planet-planet yang diketahui atau bintang-bintang berhampiran. Ringkasnya, semua laporan tentang Vulcan ketika itu kabur dan sukar diiktiraf sebagai fakta. Di sebalik semua ini, Vulcan terus dicanang sebagai planet baru selama 70 tahun.

Tetapi planet yang lahir dari pengiraan matematik Le Verrier itu akhirnya mu.sn.ah terima kasih kepada teori relativiti am Albert Einstein. Mengikut teori beliau, ia dapat menjangka peredaran orbit Utarid tanpa gangguan oleh mana-mana planet baru. Teori ini menyatakan graviti sebagai akibat daripada lengkungan masa dan ruang oleh objek-objek yang besar dengan objek-objek yang berhampiran dengan objek-objek besar yang akan merasai kesannya.

Justeru, menerusi teori Einstein ini, ia dapat menjelaskan semua orbit planet dalam sistem suria dari Utarid hinggalah Neptun tanpa keperluan planet baru. Kemunculan teori ini sekaligus membu.n.uh terus teori planet Vulcan buat selama-lamanya.

Bagaimanapun, nama planet itu kembali mekar apabila ia kini menjadi sebahagian daripada mitologi Star Trek hari ini. Tercapailah hasrat Le Verrier walaupun ia sekadar menjadi sebutan peminat budaya pop!

RUJUKAN:

Felton, James. (2021). Planet Vulcan: The Forgotten Ninth Planet Of The 19th Century, DITAPIS Off By Einstein. IFLScience


Heavy Metal: Pentas Politik Yang Tersakiti

Pada tahun 1991, seorang penyelidik ‘pop culture’ yang pernah menulis buku “Heavy Metal : The Music & It’s Culture“, Profesor Deena Weinstein berhujah bahawa muzik bergenre Heavy Metal dikenali sinonim melalui definisi berikut; ras kulit putih, golongan muda, kelas pekerja, dan lelaki.

Ciri-ciri sedemikian adakalanya berubah, ada juga yang masih kekal hingga kini, tetapi Heavy Metal sebenarnya telah dipelbagaikan dari masa ke masa, bahkan, dari sebuah entiti yang berbentuk genre muzik yang keras, muzik ini akhirnya mula menyesuaikan diri dalam lingkaran politik sayap kiri dan politik alam sekitar dengan terlibat secara tidak langsung dalam kempen alam seperti menentang aktiviti pemburuan ikan paus hingga lah perkara-perkara global yang melibatkan kepentingan golongan pekerja kelas pertengahan.

Istilah “Heavy Metal” mula berakar pada akhir tahun 1960-an, yang mewakili komuniti pemuzik berambut panjang, gaya muzik yang dimainkan dengan kuat dan laju daripada riff gitar yang keras menggunakan efek distortion, solo gitar yang pantas tetapi mengasyikkan, hentaman drum yang kuat lagi keras dan lari dari kebiasaan bermain gitar bass secara fingering sebaliknya teknik stroke yang menggunakan spectrum.

Jeritan vokal yang agresif lagu-lagu Metal boleh dipelbagaikan caranya, baik dari vibrato nada tinggi Rob Halford vokalis Judas Priest, jeritan pitch tinggi Bruce Dickinson penyanyi Iron Maiden, menyanyi macam ‘hantu’ dengan suara mengerang dalam tekak seperti Travis Ryan dari Cattle Decapitation, mahu pun nyanyian bersahaja Thrash Metal seperti James Hetfied dari Metallica.

Kemunculan dan populariti mendadak kumpulan Black Sabbath telah dianggap sebagai perintis terawal yang membawakan genre Heavy Metal dalam muzik mereka, mitologi mengaitkan Metal mula berkembang pada waktu ini melalui pelbagai teori-teori konspirasi baik dari segi keagamaan seperti “Metal adalah muzik ciptaan Messiah” atau “Metal adalah dadah yang merosakkan remaja dalam bentuk irama lagu”.

Black Sabbath yang berasal dari sebuah bandar perindustrian British yang membosankan dengan setiap hari melalui perjalanan yang sama ditemani bunyi bising dari operasi kilang, ianya di Birmingham.

Justeru, keadaan sebegitu telah dianggap sebagai faktor utama dalam membentuk bunyi riff gitar Metal yang bagaikan kilat halilintar, dan dentuman dram bagaikan guruh, inovasi baharu muzik ini telah mempengaruhi kumpulan muzik lain yang sebelum itu mungkin pemuzik Rock N’ Roll atau Blues.

Pengaruh ini tersebar hingga sebuah bandar perindustrian yang suram bertukar kepada sebuah bandar yang memiliki aura tersendiri, studio-studio jamming hanya memainkan lagu-lagu yang keras sahaja.

Metal kemudiannya dianggap sebagai muzik kelas pekerja yang dimainkan orang kulit putih, ia adalah berikutan naratif awam memandang Metal sebagai satu identiti yang cenderung merujul kepada kumpulan muzik yang diperjuangkan oleh golongan kulit putih British, naratif sebegini sekaligus melahirkan budaya dan idea New Wave Metal atau British Metal.

Pada akhir 1970-an, ini membawa pada kemunculan band-band lagenda seperti Judas Priest, Iron Maiden dan Motörhead, secara tidak langsung genre Heavy Metal telah diabsahkan sebagai sebuah genre muzik yang melahirkan subgenre sendiri bahkan ia terus berkembang ke seluruh dunia.

Keruntuhan Moral Peminat Remaja

Dalam kerancakan kebangkitan pemuzik-pemuzik Metal, golongan inu akhirnya terperangkap di tengah-tengah kontroversi berikutan situasi panik kejatuhan moral belia pada tahun 1980-an, kebanyakannya berpunca daripada pelbagai masalah yang ditimbulkan para remaja semasa menghadiri gigs atau konsert Metal.

Antaranya pengambilan alkohol dan dadah, pergaduhan berkumpulan, keruntuhan sosial kerana s3ks bebas dan ada yang sampai tahap melakukan pembunvhan. Kes yang paling dekat dengan zaman kita adalah pada 8 Disember 2004, pemain gitar band Pantera dan Damageplan, Dimebag ‘Abbott’ Darrell m4ti ditemb4k ketika sedang mengadakan persembahan di kelab malam Alrosa Villa di Columbus, Ohio.

Ketika itu Abbott bermain untuk Damageplan dan baru memulakan lagu pertama dari senarai setlistnya, Nathan Gale, peminat fanatik yang dipercayai bermasalah mental tiba-tiba meluru ke pentas dan menembak Abbott beberapa kali dengan 92mm Beretta, pistol semi-automatik 9mm. Ketua Sekuriti band tersebut bertindak menjatuhkan Gale, tetapi turut cedera ditemb4k.

Seorang peminat yang lain, Nathan Bray, juga terbunvh ketika dia cuba membantu Abbott dan Thompson, nasib yang sama menimpa Erin Halk, pekerja di kelab malam itu yang cuba menghalang Gale ketika dia mengisi semula peluru.

Tiga lagi orang cedera sebelum pegawai polis Columbus, James Niggemeyer tiba di kelab itu dan menemb4k Gale sekali di kepala dengan Remington Model 870, sekaligus membunvh dia.

Sebelum peristiwa Abbott dibunvh itu lagi sebenarnya pemuzik Metal telah diberikan pelbagai label oleh masyarakat dan kerajaan seperti pemuja syaitan, pengamal se3ks bebas dan keg4nasan, ketegangan dalam scene Metal itu sendiri ironi nya telah menyaksikan kelahiran pelbagai jenis subgenre.

Kepelbagaian budaya pop komersial melalui Glam dan Hair Metal telah ditentang oleh pemikiran “fundamentalisme” yang dicetuskan pemuzik Speed Metal dan Thrash Metal yang dipelopori oleh band seperti Metallica dan Slayer, band-band inilah yang melakukan evolusi muzik Metal menjadi lebih keras dan lebih laju.

Dalam kebanyakan band Metal sedang terpalit dengan isu negatif, mungkin hanya Iron Maiden sahaja yang kekal bangkit sebagai band Metal yang berimej ganas tetapi tidak ada sebarang skandal mahu pun isu berkaitan moral.

Boleh dikatakan Iron Maiden adalah kumpulan Metal yang paling berwawasan tinggi dan anggotanya terdiri daripada golongan profesional.

Keinginan band-band sebegini pada akhir 1980-an untuk menjadikan lagu Metal lebih berat, lebih laju, telah membawa kepada kemunculan De4th Metal, Grindcore, dan Black Metal. Kejayaan besar Metallica melancarkan album self-title sendiri pada 1991 telah meletakkan subgenre yang lain dalam satu kelompok, secara kolektif nya disebut sebagai “Extreme Metal“, sebagai fasa evolusi terakhir untuk aspirasi Metal yang anti-komersial.

Metal yang ekstrim ini membawa imej yang aneh atau mengerikan kepada orang yang belum mengenali mereka.

Bukan sekadar imej sahaja, malahan moral dan kemanusiaan. Beberapa siri pembunvhan dan pembakaran gereja yang membabitkan ahli-ahli kumpulan/gerakan Black Metal Norway yang berprinsip anti-Christ atau secara umumnya anti-agama dan penyembah syaitan pada awal 1990-an telah membayangi keseluruhan genre muzik Metal itu sendiri dengan imej yang negatif.

Kini terdapat lebih 100,000 band Metal di seluruh dunia, bermain lebih daripada 50 subgenres Metal. Boleh dikatakan, pendengar dan peminat muzik Metal adalah pendengar muzik yang paling setia dalam banyak-banyak genre. Selera mereka mustahil untuk diubah.

Walau bagaimanapun, Metal yang esktrim telah menjadi gerakan dan genre yang dominan, dengan Black Metal dan De4th Metal sahaja telah menyumbang lebih dari 72,000 daripada kira-kira 119,000 senarai penubuhan band Metal di metal-archives.com.

Genre hibrid seperti Metalcore, De4thcore dan Rapcore selaku subgenre Metal yang menggabungkan elemen Metal bersama Hardcore Punk dan Metal bersama Rap juga menyumbang kepada pasaran muzik Metal yang meluas.

Gerakan Politik Dan Dunia Metal

Walaupun Thrash Metal dan De4th Metal turut terpalit dengan pandangan negatif akibat masalah moral segelintir pemuzik subgenre Metal, scene Metal sebenarnya sebuah pelantar yang penting untuk wacana politik.

Band dari Amerika Syarikat, Sacred Reich dan Evilde4d terlibat dalam kempen membantah pemusnahan alam sekitar pada akhir 1980-an, sementara band Retribution Denied dari Afrika Selatan bersuara menentang sistem aparteid dan korupsi yang berleluasa pada awal tahun 1990-an.

Walaupun dunia Metal ini lebih sinonim dengan kaum kulit putih dan lelaki, mengikut arus zaman, Metal juga meraikan kepelbagaian warna kulit dan jantina dalam memperjuangkan irama muzik Metal.

Dengan kemunculan band-band di seluruh rantau seperti Brujeria dari Mexico, Sepultura dari Brazil, Gladiator dari Slovakia, Loudness dari Jepun, Yaksa dari China, Tengger Cavalry dari Mongolia, bahkan dari negara Malaysia kita sendiri, band Cromok pernah melebarkan sayapnya ke peringkat antarabangsa.

Scene Thrash dan De4th Metal juga menjadi saluran untuk mengangkat identiti sesebuah bangsa dan negara di mana konsep ini telah membawa pemuzik-pemuzik Metal keluar dari kepompong suasana “bandar perindustrian” di Britain dan telah mewujudkan nafas baru Metal yang lebih berwawasan dan bersifat konservatif dan elemen nasional melalui penciptaan lagu-lagu yang mengagungkan kisah sejarah atau pejuang kemerdekaan.

Antara band yang paling popular dengan konsep kebangsaan begini adalah Iron Maiden yang tidak pernah meninggalkan bendera Union Jack sebagai simbolik bagi menimbulkan rasa patriotik Great Britain dan Loudness yang menembusi pasaran antarabangsa walaupun majoriti lagu mereka adalah berbahasa Jepun dan mereka sentiasa menjadikan bendera The Rising Sun yang sinonim dengan Imperialis Jepun sebagai simbol band mereka.

Pembawa genre Metal terus melibatkan diri dalam politik antarabangsa. Kebiasaannya, isu alam sekitar dan korupsi kerajaan adalah tema utama: Gojira, band Progressive De4th Metal dari Perancis, bersama-sama Architects, penggerak Metalcore British, telah bekerjasama dengan pertubuhan Sea Shepherd Conservation Society.

Manakala dalam memperjuangkan hak golongan buruh pula merupakan adalah isu yang lain, dalam erti yang lebih jelas, mereka biasanya terlibat secara terus dalam politik dan tidak ramai yang bergerak melalui platform muzik Metal sendiri.

Namun, bila mereka melakukannya, mereka akan dicantas dalam pelbagai cara, contohnya Perintis Grindcore, Napalm De4th dan band Folk Metal, Dawn Ray’d menggunakan muzik mereka sebagai gerakan politik anti-kapitalis dan anti fasis namun mereka pernah digam oleh pihak tertentu.

Metal juga boleh menawarkan respons yang berlainan kepada politik setempat. Jeremy Wallach menulis bahawa pemuzik di Malaysia seperti Indonesia dan Singapura telah memanfaatkan Metal untuk meluahkan rasa tidak puas hati terhadap pembangunan ekonomi yang suram dan pengurusan aset negara yang tidak telus.

Band seperti Wings, SYJ, atau XPDC, masing-masing memainkan variasi lagu-lagu yang mempunyai mesej tersembunyi tentang kerajaan yang lemah, penindasan terhadap golongan seniman dan sebagainya.

Sebuah band dari Israel Orphaned Land dan band Khalas dari Palestin pernah mengadakan konsert jelajah bersama-sama pada tahun 2013 dengan membawa mesej yang kononnya meraikan agenda ‘kewujudan bersama’. Di Australia, sebuah kumpulan duo Blackened De4th Metal bernama Hazeen telah menggunakan muzik Metal sebagai tindak balas terhadap Islamophobia.

Di beberapa tempat, Metal juga menjadi tapak memperjuangkan isu-isu perkauman, misogyny dan homophobia. Ini satu fenomena baharu yang membimbangkan kerana memperjuangkan isu-isu minoriti.

Penglibatan kecil dan terhad kaum wanita dalam dunia Metal arus perdana telah membentuk kelompok kecil yang terasing. Sama seperti percambahan sentimen fahaman kanan yang ekstrin dalam dunia Metal.

Wakil dari golongan ‘trans’ atau LGBT dalam dunia Metal juga sangat kurang. Nampaknya muzik Metal ini benar-benar tidak sesuai untuk golongan feminis mahu pun golongan Sajad.

‘Metal’ masih ada banyak yang perlu dilakukan untuk mewakili dan melibatkan diri dengan pelbagai populasi. Namun, sebagai rakyat Malaysia, berbangsa Melayu dan beragama Islam, meminati Metal itu biarlah ada batasannya.

Jadikan sebagai hobi muzik tidak ada masalah, terlibat dalam politik juga tiada masalah tetapi apabila melibatkan soal perjuangan, ia haruslah sesuatu yang relevan dengan keadaan geopolitik sebuah negara.

Sedangkan gerakan penunggang nama agama seperti Sisters In Islam pun diharamkan, apatah lagi jika mengangkat perjuangan yang songsang menggunakan platform muzik Metal. Maka, buat perkara yang baik maka baik lah hasil yang kita peroleh nanti.

Baiklah, sebagai mengakhiri tulisan, penulis ingin berkongsikan beberapa lagu Metal bertemakan politik yang penulis rasakan mempunyai mesej yang kuat.

Lagu ini dimainkan band thrash metal Megadeth yang muncul dalam album Peace Sells … But Who’s Buying? Album ini dikeluarkan pada tahun 1986. Lagu ini meluahkan tentang dunia yang tidak aman dan kegagalan sistem politik pada masa lalu

Satu lagi lagu thrash metal dari band Metallica, salah satu band paling berjaya sepanjang zaman.  Lagu itu datang dari album dengan nama yang sama, pada pendapat penulis, inilah album terbaik mereka sepanjang masa selain dari Kill ‘Em All. Lagu ini menyentuh isu pelaksanaan hukuman m4ti menggunakan kerusi elektrik. Semasa lagu ini dikeluarkan pada 1984, penggunaan kerusi elektrik masih agak diteruskan, walaupun telah banyak negara menggunakan kaedah suntikan mavt.

Ya, satu lagi lagu Metallica. “One” adalah dari album “And Justice For All” dan lagu ini berdasarkan kisah seorang askar yang tercedera parah dalam per4ng dan menderita dengan teruk.

Muzik video untuk lagu ini menggunakan rakaman dari filem anti-per4ng tahun 1971 berjudul “Johnny Got His Gun” dan Metallica biasanya menggunakan kesan bunyi dan visual seperti suasana di medan per4ng ketika memainkan lagu ini ketika persembahan secara langsung.

Lagu ini meluahkan rintihan yang menyakitkan dan penderitaan untuk membawa mesej anti-per4ng kepada dunia.

Lagu ini didendangkan oleh band nu-metal, Rage Against the Machine dari album dengan nama band sendiri pada 1992. Lagu ini menggabungkan elemen muzik Rap dan Heavy Metal, dengan lirik dan riff berat yang menyumbang kepada bunyi ‘raw’.

Lagu ini bertujuan untuk membantah diskriminasi kaum dan kekej4man pihak polis. Lagu ini dilancarkan selepas rusvhan Los Angeles pada 1992, yang merupakan tindak balas kepada kematian Rodney King dan pegawai bertanggungjawab yang bebas tanpa diambil tindakan.

“Holy W4rs” adalah lagu anti-per4ng dari album popular Megasteth pada 1990, Rust in Peace.  Lagu itu tidak secara khusus menceritakan mana-mana peper4ngan, tetapi sebaliknya menyindir idea menggunakan agama untuk menyokong per4ng.

“Holy W4rs” mempunyai salah satu riff pembukaan yang paling popular dalam dunia thrash metal, ia termasuk riffing selingan dan solo gitar yang mengakhiri lagu.

Lagu ini adalah salah satu lagu Iron Maiden yang paling popular dan menyumbang kepada jualan tinggi album terbaik mereka, The Number of the Beast. Lagu ini memberi tumpuan terutamanya tentang kekej4man terhadap penduduk asli Amerika oleh peneroka kulit putih dari Eropah ketika mereka tiba dahulu.

Manakala untuk lagu tempatan pula, penulis senaraikan koleksi daripada lagu-lagu kumpulan Wings yang berbentuk protes terhadap layanan Kementerian Penerangan terhadap pemuzik Rock dan Metal ketika itu dan lagu-lagu berkaitan masalah sosial oleh kumpulan SYJ/Sofea :


Cap Jari Abadi Laksamana Cheng Ho Di Nusantara

Baru-baru ini, jualan Ikan Talang masin di Kelantan melonjak dek permintaan tinggi dari luar negeri.

Ikan ini direkodkan mampu membesar sepanjang 110 cm dengan berat mencapai 11 kilogram. Dengan isi dagingnya yang padat, ia sesuai dibuat ikan masin. Apatah lagi, ia menjadi menu lazat kegemaran ramai apabila dibuat masak lemak nenas dan masak asam. Popularitinya tidak ditandingi saban musim kenduri perkahwinan.
Dalam Bahasa Inggeris, ia bernama Talang Queenfish (nama saintifik: Scomberoides commersonnianus). Di Malaysia, ikan ini turut mempunyai banyak nama lain: Belakang, Seliat, Talang, dan Talang-talang.

Malah, ia turut dinamakan Talang Lima Jari kerana keunikan sebaris bintik pudar gelap sebesar cap jari yang terdapat kedua-dua belah garisan sisi badan peraknya. Bahkan, keunikan ini juga mencetuskan lagenda kepada masyarakat Cina tempatan untuk menamakannya Ikan Tuan Sam Poh (三保公鱼) sempena nama timangan Laksamana Zheng He. Nama sedemikian turut mendapat tempat dalam Kamus Bahasa Malaysia yang disusun oleh En. Yang Quee Yee dan Puan Chan Meow Wah. Sekiranya menurut istilah umum, ia bernama Ikan Shanban (舢板鱼).

Diriwayatkan, kala pelayaran di Nusantara, Armada Khazanah pimpinan Laksamana Zheng He terlanggar batu karang. Kemalangan ini mengakibatkan air melimpah masuk ke dalam kapal tersebut. Kederasan airnya turut menghalang para anak kapal daripada bertindak segera untuk menutupi kerosakan lubangnya.

Dalam detik-detik huru-hara ini, lantas Zheng He mengangkat tangan berdoa memohon pertolongan daripada Yang Maha Berkuasa. Tanpa disangka mereka, paras air dalam Armada Khazanah telahpun berhenti. Maka, Zheng He pun mengarahkan agar Armada Khazanah dilabuhkan sauh berhampiran darat terdekat untuk kerja-kerja pembaikian dan penyiasatan.

Alangkah terkejutnya apabila mereka menjumpai seekor ikan terperangkap (tersumbatlah 😅) pada lubang kerosakan tersebut. Tanpa membuang masa, Zheng He menarik keluar ikan ini dengan berhati-hati. Dengan penuh kesyukuran, Zheng He melepaskan semula ikan ini ke dalam laut dengan selamatnya. Pada saat itulah, terjadi suatu keramat apabila jari jemari beliau yang memegang ikan tersebut meninggalkan cap jari.

Demi mengenang peristiwa ajaib ini, ikan se-spesis ini dinamakan Ikan Tuan Sam Poh oleh generasi selepasnya. Sebenarnya lagenda ini hanya terkenal di kalangan masyarakat Cina di Nusantara dan tidak kedengaran di China. Hal demikian mungkin disebabkan laksamana tersohor ini lebih dikenang oleh para perantau Cina.

Menurut pengkaji bebas kebudayaan Cina En. Lee Eng Kew, kebanyakan lagenda perihal Zheng He dan keramatnya mempunyai suatu persamaan, iaitu titah pertuturan Maharaja China bersamaan dengan bisikan keramat baginda「奉旨出巡皇帝嘴」. Oleh yang demikian, perintah pelayaran Laksamana Zheng He ini juga dipandang sebagai kembara suci dan kejadiannya mempunyai keramat.

Kendatipun, di sesetengah tempat seperti Sabah dan Sarawak, Ikan Talang lebih dikenali di kalangan masyarakat Cina situ sebagai Ikan Topekong (大伯公鱼).

Siapakah Topekong, atau dalam sebutan asalnya dalam loghat Hokkien, “Tua Pek Kong”? Nama Tua Pek dalam konteks Melayu bermaksud ‘Pak Long’, dan Kong adalah panggilan hormat seiring dengan Tuan, Tok, dan Datuk. Beliau adalah seorang Tok Penghulu sebuah komuniti Cina di salah sebuah kawasan Nusantara. Setelah kewafatannya, komuniti yang terhutang budi dengannya pun membina sebuah tokong demi mengenang jasanya. Malah, terdapat kira-kira 76 tokong Topekong di seluruh Sarawak.

Lagenda versi Topekong pula meriwayatkan bahawa semasa beliau sedang mengayuh sampan, tiba-tiba seekor ikan terlompat keluar dari laut lalu jatuh ke dalam sampannya. Demi menyelamatkan nyawa ikan tersebut, beliau segera melepaskannya semula ke dalam laut. Kala mengambil ikan ini, cap jari Topekong tercetak pada badannya.

Oleh sebab begitu popularnya Topekong ini di kalangan masyarakat Cina yang menyembahnya, Ikan Talang kurang mendapat sambutan di Sabah dan Sarawak. Mereka tidak mahu memakannya atas dasar menghormati Topekong. Di pasar pagi situ, tidak banyak gerai ikan yang menjualnya. Seorang penjual ikan di Sarawak apabila ditemuramah menyatakan, kebanyakan pembeli Ikan Talangnya adalah penganut Kristian dan orang Iban.

Kisah ini mengingatkan penulis kepada lagenda mubaligh Katolik St Francis Xavier dan ketam merah (Charybdis feriata). Pada badan ketam ini terdapat corak berbentuk salib yang menurut lagendanya, dilukis oleh St Francis sebagai tanda termakbul doanya dan rasa kesyukuran kepada si ketam ini yang mendapatkan balik loket salibnya yang hilang semasa dalam pelayaran mengharungi taufan. Oleh sebab itulah, sebahagian penganut Kristian tidak memakan ketam jenis ini. Sebaliknya mereka mengawet cangkerang badannya sebagai barang keagamaan terutamanya azimat suci.

Memerhatikan beberapa contoh riwayat lagenda ini, kita dapat memahami bagaimana masyarakat dahulukala melestarikan legasi tokoh-tokoh mereka dengan kisah-kisah yang dinisbahkan kepada perkara-perkara semulajadi. Seandainya cap jari pada Mykad menjadi lestari identiti ‘DNA’ kita walaupun telah sekian meninggalkan dunia ini, demikian juga ‘cap jari’ Zheng He & Tua Pek Kong pada Ikan Talang yang masih dapat kita hayati sehingga kini. Inilah erti legasi yang perlu difahami.

RUJUKAN:

Andrew Hossie, Creature Feature: Holy Crab! The crucifix crab Charybdis feriata (Linneaus, 1758), Western Australian Museum

Chong Kok Hoong, Muhammad Suhail Ahmad, Abdul Hakim Shahbuddin. Laksamana Zheng He: Teladan Merentasi Zaman, Kuala Lumpur: Kelab Generasi Tamadun Dunia (GPTD), 2019, ms 189–190.

Ikan Talang, MyAgro, Kementerian Pertanian & Industri Asas Tani.

Info Spesies – Kenali Ikan Talang (update), Umpan.

Lee Eng Kew 李永球, Tuan Sambao dan Lagenda Ikan ⟨三保公和鱼的传说⟩《AhKew（李永球）～不敢为天下先……..》，2006年4月8日，http://ahkew.blogkaki.net/viewblog-29656/

Scomberoides commersonianus, Fisheries Research Institute Malaysia, Jabatan Perikanan Malaysia,
https://www.dof.gov.my/…/databas…/store_view_page/29/124

The Great Explorer Cheng Ho (2012 Edition), Singapore: Asiapac Books Pte Ltd, ms 119–122.

Yang Kui Yee 楊貴誼 & Chan Meow Wah 陳妙華 (pnyt), Kamus Umum Bahasa Malaysia《馬來語大辭典》Kuala Lumpur : World Book Co., 1972.

R.S.N. Murali, Rare crab re-appears in Malacca, The Star, 27 Sept 2011, https://www.thestar.com.my/…/rare-crab-reappears-in…

Nama Punca Tak Laku: Ikan Topekong Kurang Diminati ⟨名字拖累销量．大伯公鱼乏人问津⟩, Sin Chew Daily《星洲日报》Edisi Sarawak, 2014年10月26日，

Chang Yi, ‘The name Sibu predates its establishment’, Borneo Post, 3 Jan 2016, http://www.theborneopost.com/…/the-name-sibu-predates…/

Isu Kepercayaan Punca Cina Tidak Memakan Ikan Topekong ⟨信仰问题华人不吃伯公鱼乏人问津⟩ See Hua Daily News《诗华日报》Edisi Utara Sarawak, 2017年7月25日，

Sharifah Mahsinah Abdullah, ‘Salted talang fish gaining popularity outside Kelantan as people look for cheaper food items’, New Straits Times, 20 Aug 2021, https://www.nst.com.my/…/salted-talang-fish-gaining…


Rakyat Singapura Paling Penat Di Dunia

Selalu sangat kisah pasal Singapura dimainkan dalam politik Malaysia. Tidak boleh dinafikan kehebatan Singapura dari segi sikap berdaya maju. Itulah rahsia di sebalik kegemilangan Singapura, semangat untuk berkembang tanpa amalan bawah meja.

Tetapi Singapura sebagai sebuah negara yang kecil tetap mengharungi cabaran tersendiri. Dan baru-baru ini, keluar statistik yang membuktikan bahawa rakyat Singapura sebenarnya terlalu penat. Mereka adalah rakyat paling letih di dunia ini. Tidak cukup tidur. Bangun saja kena siap siaga untuk macam-macam.

Kaji selidik mendapati 60 peratus rakyat Singapura sebenarnya tidak cukup tidur (Khim, 2021). Ada dua sebab yang menjadi punca mereka terlalu letih: kerja dan internet. Dapatan ini tidak pelik pun. Rakyat Singapura bekerja terlalu lama.

Semua pernah dengar yang rakyat Jepun sangat rajin dan suka bekerja. Memang betul, budaya kerja mereka terlalu hebat – setiap tahun sampai 1,723 jam. 215 hari dalam masa setahun mereka habis di tempat kerja.

Sehebat-hebat Jepun, hebat lagi Singapura. Rakyatnya bekerja selama 2,238 jam setahun, iaitu 280 hari dalam 365 hari. Mana tidak penat. Beberapa jam saja di belakang Mexico. Dan jauh meninggalkan China yang katanya mempunyai enjin perindustrian.

Orang percaya budaya kerja sebegini sangat bagus untuk produktiviti. Salah sebenarnya. Cara ini akan menyebabkan tempias luar jangka. Produktiviti hanya boleh dijana menggunakan pengaruh pendigitalisasian, bukannya melalui jam kerja semata-mata.

Terlebih Kerja Pun Bermasalah

Mentaliti rakyat sesuai dibandingkan dengan sebuah pernaigaan daging. Mesti kena guna pisαμ untuk jual daging. Orang yang tengok produktiviti saja akan nampak: asyik guna pisαμ, lagi banyaklah pot.oηgαη daging. Dan lagi banyaklah jualan peniaga.

Tetapi sebenar-benarnya orang tidak nampak – lagi banyak guna pisαμ, cepat tumpullah jawabnya. Apabila tumpul, mana boleh buat jualan. Kadar dan kualiti produktiviti pun mesti jatuh.

Itulah situasi yang Singapura sedang hadap. Budaya kerja terlalu lama buat rakyat menjadi tumpul. Untuk tαjαmkan balik, mereka cari jalan sendiri.

Nak keluar bersiar-siar tak sempat. Jadi semua pakat duduk rumah layari Internet cari hiburan atas talian. Dalam bahasa Inggeris, inilah “me time” yang puratanya 7 jam seorang.

Berjam-jam habis di tempat kerja; berjam-jam pula habis melayari Internet. Jawabnya lagilah penat dan tidak cukup tidur. Makin tambah masalah pula.

Musim COVID-19 pula menggabungkan kedua-dua punca – Internet dan Kerja, sampai Singapura lagi penat untuk dibandingkan dengan Amerika Syarikat, China dan Jepun (Khoo, 2021).

Hubungan Yang Jelas

Orang mungkin fikir – biar penat, janji berduit. Pemikiran begini adalah satu falasi besar. Berpunca daripada hidup yang penat, Singapura mempunyai kadar kemurungan paling tinggi berbanding lapan negara berpendapatan tinggi lain (Evlanova, 2019).

Jumlah pakar psikiatri pula terhad pada seorang dalam 100,000 orang. Kekurangan ahli menaikkan kadar rawatan setinggi SG$200,000 setahun (kalau di hospital swasta). Jadi biar penat janji berduit? Salah sangat.

Biar penat, asalkan berbaloi. Kajian SHMS mendapati 14 peratus rakyat Singapura pernah mengalami gangguan mood yang menyebabkan kegelisahan. Satu dalam 24 orang pula terjerumus dalam kancah peηyαlαhguηααη αrαk.

Penat menjadi punca pada segala masalah yang menghantui Singapura. Dan faktor ini tidak mudah dibendung, kerana gigih bekerja sudah lama menjadi sebahagian dalam masyarakat negara.

Tidak keterlaluan untuk berkata: kehebatan Singapura tiba-tiba mendatangkan kelemahan. Dan pihak kerajaan sedang berusaha untuk mengimbangi kerjaya dan kehidupan, untuk mencapai tahap yang kondusif.

RUJUKAN:

Evlanova, A. (2019, April 15). What Is The State of Mental Health in Singapore? Yahoo! Finance.

Khim, K.B. (2021, Mac 19). Nearly 6 in 10 Singaporeans aren’t sleeping well because of COVID-19, study confirms. Channel News Asia.

Khoo, B.K. (2021, September 6). Singapore is ‘most fatigued’ country in the world – and we’re tired of it. Channel News Asia.


Kenali Ketua Pengarah Kementerian Kesihatan – Datuk Dr. Noor Hisham

Individu ini acap kali sering disebut sebagai wira negara dalam situasi negara kita yang sedang menghadapi penularan wabak Covid-19. Individu ini setia memberi maklumat kepada orang awam daripada pengesahan kepada kes pertama di dalam negara ini sehinggalah ke hari ini di mana kes sudah mencapai jumlah 2320 kes (jumlah kes setakat tarikh 28 Mac 2020).

Daripada wajahnya yang tampak aktif dan segar sehinggalah kini wajahnya kelihatan sedikit sugul dan penat. Mungkin barangkali disebabkan oleh kelelahan dalam tugasan membendung wabak Covid-19 ini daripada terus menular lagi.

Dalam kesempatan ini, saya ingin mengucapkan jutaan terima kasih kepada semua individu dan pihak yang berada di barisan hadapan dalam menentang ancaman wabak Covid-19 ini. Hanya Allah yang dapat membalas jasa anda semua. Terima Kasih!

Kenali Ketua Pengarah Kementerian Kesihatan Malaysia

Siapa sebenarnya individu yang cukup tidak asing lagi kepada rakyat Malaysia pada ketika ini? Ketua Pengarah Kementerian Kesihatan Malaysia yang bernama Noor Hisham bin Abdullah ini dilahirkan pada tanggal 21 April 1963 di Sepang, Selangor.

Beliau telah memulakan tugas sebagai seorang Pegawai Perubatan pada sekitar tahun 1988 sebaik sahaja beliau berjaya menamatkan pengajian dalam Ijazah Doktor Perubatan di Universiti Kebangsaan Malaysia.

Kira-kira 6 tahun setelah menjawat jawatan Pegawai Perubatan itu, beliau telah menyambung lagi pengajiannya ke peringkat Ijazah Sarjana di Universiti Kebangsaan Malaysia dalam bidang Pembedahan sebelum dilantik sebagai Pakar Pembedahan Am di Hospital Kuala Terengganu seusai menamatkan pengajiannya itu.

Dr. Noor Hisham kemudian telah melaksanakan beberapa siri latihan di beberapa buah universiti di Australia. Beliau telah melaksanakan latihan dalam Pembedahan Edokrin Payudara di Universiti Adelaide pada tahun 1997 sebelum melaksanakan latihan dalam Pembedahan Edokrin di Universiti Sydney pada tahun berikutnya pula.

Sekembalinya beliau ke tanah air tercinta dari perantauan, beliau telah dilantik sebagai Ketua Unit Pembedahan Payudara Endokrin di Jabatan Pembedahan Hospital Kuala Lumpur di ibu negara. Sudah tentu, banyak jasa yang telah dicurahkannya sepanjang tempoh beliau menjawat jawatan itu.

Setelah lebih 4 tahun mencurah bakti dan keringat di ibu negara, beliau telah berpindah ke Putrajaya pada tahun 2002 selepas dilantik sebagai Ketua Jabatan Pembedahan Payudara Endokrin dan Pembedahan Am di Hospital Putrajaya.

Beliau kemudian telah menjawat jawatan tersebut dengan penuh berdedikasi selama lebih 5 tahun. Prestasinya yang baik sepanjang bertugas di bawah Kementerian Kesihatan Malaysia jelas menjadikan dirinya sebagai pilihan yang terbaik untuk menyandang jawatan Timbalan Ketua Pengarah Kementerian Kesihatan Malaysia. Beliau kemudian akhirnya telah dilantik menjawat jawatan tersebut pada tanggal 29 Januari 2008, kira-kira 12 tahun yang lalu.

Kecemerlangannya tetap berada dalam tahap konsisten lebih-lebih lagi setelah dilantik memegang jawatan kedua tertinggi dalam Kementerian Kesihatan Malaysia itu. Amanah yang diberikan telah dipikulnya dengan begitu baik sekali.

Hasilnya, pada tanggal 1 Mac 2013, beliau akhirnya dilantik sebagai Ketua Pengarah Kementerian Kesihatan Malaysia bagi menggantikan Datuk Seri Dr Hasan Abdul Rahman yang telah diturunkan pangkatnya setelah didapati bersalah dalam sebuah kes khalwat.

Tanggal 1 Mac 2013 telah menjadi titik permulaan kepada Dr. Noor Hisham sebagai pemikul amanah terbesar dalam Kementerian Kesihatan Malaysia selepas Menteri Kesihatan itu sendiri. Semoga Allah terus menunjukkan jalan yang benar kepada Dr. Noor Hisham dalam terus menerus mencurahkan bakti kepada negara terutamanya dalam saat getir seperti yang kita hadapi kini.

Penghargaan Terhadap Dr. Noor Hisham

Dr. Noor Hisham merupakan individu yang menjadi tulang belakang kepada Kementerian Kesihatan Malaysia. Jadi, tidak hairanlah jika beliau telah menerima pelbagai jenis penghargaan dari dalam mahupun luar negara.

Beliau telah menerima anugerah Kesatria Mangku Negara (K.M.N) pada tahun 2004 diikuti dengan anugerah Panglima Jasa Negara (P.J.N.) 3 tahun kemudian pada tahun 2007. Diiringi lagi dengan anugerah Darjah Dato’ Paduka Mahkota Perlis (D.P.M.P.) daripada Tuanku Raja Perlis.

Tidak terhenti di situ, TuankuRaja Perlis sekali lagi telah menganugerahkan kepada Dr. Noor Hisham Darjah Seri Paduka Mahkota Perlis (S.P.M.P.) 3 tahun berikutnya pada tahun 2013. Pada tahun yang sama juga, beliau telah menerima anugerah Darjah Yang Mulia Pangkuan Negeri Pulau Pinang (D.M.P.N.) daripada Tuan Yang Terutama Yang Di-Pertua Pulau Pinang.

Akhir sekali, pada tahun berikutnya, tahun 2014, Tuanku Sultan Pahang pula yang telah menganugerahkan Dr. Noor Hisham dengan anugerah Darjah Sri Sultan Ahmad Shah Pahang (S.S.A.P.).

Selain daripada itu, beliau juga pernah menerima anugerah Perkhidmatan Cemerlang dari Hospital Kuala Lumpur pada tahun 2000 dan juga anugerah Perkhidmatan Cemerlang dari Jabatan Kesihatan Wilayah Persekutuan Kuala Lumpur pada tahun 2004.

Bukan sahaja dari dalam negara, Datuk Dr. Noor Hisham juga telah menerima pelbagai anugerah dari banyak negara lain. Beliau telah menerima anugerah dari negara-negara seperti United Kingdom, Australia, Hong Kong dan banyak lagi negara lain.

Tonton video khas dari kami.

Ulasan Penulis

Datuk Dr. Noor Hisham bersama-sama dengan kesemua petugas kesihatan di bawah Kementerian Kesihatan Malaysia telah berusaha sedaya upaya dalam usaha mereka untuk membendung wabak Covid-19 yang sedang melanda negara kita dan dunia ini daripada terus menular dengan hebat.

Tidak dilupakan juga, individu-individu dan pihak-pihak lain yang berdiri di barisan hadapan dalam saat yang getir ini. Mereka semua ini telah meninggalkan kaum kerabat dan sahabat handai mereka demi kesejahteraan kita semua di negara ini. Tanpa pengorbanan mereka, kita tidak akan mampu untuk hidup sejahtera dalam keadaan sebegini rupa.

Oleh itu, patuhlah akan arahan dan nasihat yang telah dikeluarkan oleh pelbagai pihak. Arahan-arahan dan nasihat-nasihat daripada pihak Kementerian Kesihatan Malaysia itu sendiri, arahan dan nasihat juga daripada Yang Amat Berhormat Perdana Menteri kita dan tidak lupa juga arahan dan nasihat daripada Seri Paduka Baginda Yang di-Pertuan Agong.

#StayAtHome

RUJUKAN :


Bagaimanakah Kalau Kita Tidak Merdeka 1957?

Malaysia telah wujud sebagai sebuah negara berdaulat dan negara anggota Pertubuhan Bangsa-bangsa Bersatu selama lebih 60 tahun. Persekutuan Tanah Melayu yang mencapai kemerdekaan pada tahun 1957 pernah diduduki oleh British selama 171 tahun, bermula dengan Pulau Pinang pada tahun 1786, Pulau Singapura pada tahun 1819 dan Melaka pada tahun 1824.

Negeri-negeri Melayu Bersekutu dijadikan negeri lindungan British pada tahun 1895. Seterusnya Negeri-negeri Melayu tidak Bersekutu bernaung di bawah Empayar British dengan Johor menjadi negeri terakhir dicengkam British pada tahun 1914.

Selepas tamat Perang Dunia Kedua, British mempersiapkan Tanah Melayu untuk berkerajaan sendiri menerusi Gagasan Malayan Union. Akibat daripada hakisan dahsyat terhadap kuasa-kuasa raja-raja Melayu dan ancaman kepada kedudukan orang-orang Melayu menerusi kerakyatan jus soli, gagasan Malayan Union gagal pada tahun 1946 dan digantikan dengan Persekutuan Tanah Melayu pada tahun 1948.

Kerakyatan

Menerusi Persekutuan Tanah Melayu, kerakyatan terhadap imigrant pada ketika itu seperti orang-orang Cina dan India diperketatkan, tidak seperti Malayan Union. Ketua Menteri Tanah Melayu pada ketika itu, Tunku Abdul Rahman pula menginginkan kemerdekaan untuk negara ‘Persekutuan Tanah Melayu’.

Pihak British memberikan syarat bahawa kemerdekaan akan diberikan sekiranya orang-orang Cina dan India diberikan kerakyatan. British telah membelanjakan banyak wang sewaktu Perang Dunia Kedua dan tidak mahu membayar jumlah peruntukan menghantar imigran-imigran ini pulang.

Akhirnya, Bapa Kemerdekaan kita, Tunku Abdul Rahman bersetuju dengan pemimpin-pemimpin komuniti Cina dan India menerusi Persatuan Cina Tanah Melayu (MCA) dan Kongres India Tanah Melayu (MIC) bahawa kerakyatan diberikan dengan syarat hak-hak istimewa orang Melayu, kedudukan raja-raja Melayu, taraf bahasa Melayu dan agama Islam dilindungi di bawah Perlembagaan Persekutuan. Menerusi persetujuan inilah, jutaan imigran Cina dan India pada waktu itu beroleh kerakyatan, sesuatu yang mustahil untuk berlaku di banyak negara-negara lain seperti Myanmar, Brunei, dan Republik Dominica.

Selain kaum Rohingya yang masih lagi tidak diiktiraf sebagai warganegara di Myanmar, terdapat sebilangan besar orang-orang Cina tidak bernegara di Brunei serta penduduk berketurunan Haiti yang dianggap sebagai pendatang haram di Republik Dominica walaupun mereka telah bergenerasi lahir dan membesar di negara-negara tersebut.

Terdapat juga sebilangan individu tidak berwarganegara di Kanada, Amerika Syarikat, Turki, United Kingdom dan Qatar.

Apa Akan Jadi Sekiranya Tanah Melayu Tidak Merdeka Pada Tahun 1957?

Katakanlah Tunku Abdul Rahman tidak mengejar kemerdekaan dan memilih untuk tunggu dan lihat seperti Brunei (yang hanya mencapai kemerdekaan pada tahun 1984), apa agaknya yang akan berlaku di Tanah Melayu?

Jutaan orang-orang Cina dan India mungkin gagal mendapatkan kerakyatan.

Selaku anggota utama pihak Berikat, British telahpun membuat pengisytiharan menerusi Piagam Atlantik pada tahun 1941 bahawa sekiranya pihak Berikat menang dalam Perang Dunia Kedua, negara-negara jajahan atau naungan akan diberikan kemerdekaan sewajarnya.

Sebagai contoh, Negara Brunei Darussalam hanya memperoleh kemerdekaan pada tahun 1984. Tidak seperti konsep jus soli, Brunei mengamalkan kerakyatan jus sanguinis, di mana kerakyatan hanya diberikan menerusi pertalian darah atau kerakyatan ibu-bapa.

Kerakyatan Brunei juga, menurut Akta Kerakyatan Brunei 1961, hanya boleh didapatkan sekiranya pemohon lulus ujian Bahasa Melayu yang sangat ketat penilaiannya. Oleh kerana itu, sebahagian besar penduduk etnik Cina di Brunei bukan warganegara tetapi cuma bertaraf penduduk Tetap.

Disebabkan itu juga, tulisan Jawi dan bahasa Melayu sangat dihormati oleh semua warganegara dan penduduk tetap di Kesultanan ini kerana mereka mengerti kedudukan tinggi lambang-lambang negara tersebut.

Sekiranya Persekutuan Tanah Melayu memilih cara seperti Brunei menuntut kemerdekaan, besar kemungkinan Persekutuan Tanah Melayu akan memperoleh kemerdekaan dengan tidak terlalu cepat dan kemerdekaan boleh dicapai tanpa apa-apa syarat.

Akibat daripada itu, mungkin sehingga ke saat ini jutaan orang-orang Cina dan India tidak akan berupaya mendapatkan kerakyatan dan hanya sekadar menjadi penduduk tetap Persekutuan Tanah Melayu atau terpaksa pulang ke negara leluhur mereka sekiranya diterima kembali.

Ternyata, sejarah Persekutuan Tanah Melayu tidak seperti Brunei. Persekutuan Tanah Melayu merdeka awal pada tahun 1957 dengan kerakyatan diberikan kepada semua individu tak kira Bumiputra ataupun imigran yang berada di Tanah Melayu pada ketika itu menerusi kompromi kedua-dua komuniti. Sabah dan Sarawak kemudian bergabung dengan Persekutuan Tanah Melayu untuk membentuk Malaysia pada tahun 1963.

Sebagai kompromi kepada pemberian kerakyatan, semua rakyat Malaysia perlulah menghormati hak-hak Bumiputra yang telah diperuntukkan di dalam Perlembagaan Persekutuan dan tidak mempersoalkan taraf kerakyatan kaum Bukan Bumiputra. Toleransi inilah yang telah membolehkan Malaysia menjadi sebuah negara yang aman, harmoni dan stabil sepanjang 6 dekad bernegara.

Kesimpulan

Setelah 62 tahun merdeka, perkara seperti mempersoalkan hak-hak istimewa orang-orang Melayu dan Bumiputra, melabelkan sesetengah kaum sebagai pendatang dan menghina warisan budaya Melayu seperti tulisan Jawi yang disamakan dengan baja tahi lembu perlulah dielakkan.

Seperti Negara Brunei Darussalam dan Indonesia yang mengangkat martabat bahasa kebangsaan mereka, rakyat Malaysia juga perlu menjulang bahasa Melayu sebagai bahasa kebangsaan negara. Apa bezanya seseorang warganegara Malaysia dengan warganegara asing sekiranya tidak dapat berbahasa Melayu dengan baik?

Terdapat jutaan manusia di luar sana yang menderita tidak bernegara.

Janganlah kita sia-siakan anugerah kemerdekaan ini dan terlupa nikmatnya bernegara.

Artikel kiriman Hazmi Rusli untuk The Patriots.


1 Gambar, 1000 Cerita

50 tahun yang lalu (1 Februari 1968), akhbar New York Times memaparkan satu gambar yang menarik perhatian sedunia. Gambar ini menjadi antara gambar yang paling ikonik tentang Perang Vietnam. Jurugambar yang menangkap gambar tersebut, Eddie Adams memenangi Hadiah Pulitzer yang merupakan hadiah paling berprestij dalam dunia kewartawanan US.

Gambar ini menunjukkan seorang pegawai polis Vietnam Selatan (Nguyen Ngoc Loan) sedang menembak seorang anggota Viet Cong (Nguyen Van Lem) di kepalanya. Ketika itu, US memberi bantuan kepada Vietnam Selatan untuk memerangi Viet Cong yang merupakan gerila komunis.

Gambar ini menimbulkan kemarahan orang ramai. Reaksi orang ramai adalah “kejamnya!” “jahatnya Vietnam Selatan!” “zalimnya tindakan mereka terhadap orang awam!” “macam ini kah negara yang kita sokong?” Gambar ini menjadi antara pemangkin kepada sentimen anti-Perang Vietnam di kalangan orang US, dan US akhirnya berundur daripada Vietnam pada tahun 1973.

Tapi gambar itu tidak menceritakan kejadian sebenar disebalik tindakan menembak itu: Lem telah membunuh sahabat baik dan pegawai bawahan Loan iaitu Nguyen Tuan serta sekeluarganya, termasuk isterinya, 6 anaknya dan ibunya yang berumur 80 tahun. Kesemuanya dibunuh dengan cara kejam iaitu dengan memotong leher. Selepas Lem ditangkap, Loan memilih untuk membunuh Lem dengan tangan sendiri untuk membalas dendam bagi Tuan. Apa yang gagal ditangkap oleh kamera Adams ialah air mata Loan ketika mengenang pengorbanan sahabatnya.

Namun satu dunia telah menghukum Loan sebagai “penjahat” dan “penjenayah perang”. Selepas Vietnam Selatan ditawan, Loan berhijrah ke US. Di situ beliau menerima pelbagai diskriminasi dan gangguan akibat daripada buruk sangka orang ramai.

Selepas mengetahui cerita yang sebenar, Adams cukup kesal dengan tindakannya. Adams telah memohon maaf dengan Loan sebelum Loan meninggal dunia pada tahun 1998. Dalam eulogi yang ditulis oleh Adams untuk Loan dalam majalah Time, Adams telah mengatakan bahawa:

“Two people died in that photograph: the recipient of the bullet and and General Nguyen Ngoc Loan. The general killed the Viet Cong. I killed the general with my camera”.

Adams turut berpesan kepada orang ramai:

“Photographs do lie, even without manipulation. They are only half-truths. What the photograph didn’t say was, what would you do if you were the general at that time and place on that hot day…”

Adams telah menzalimi Loan dengan satu gambar yang tidak menjelaskan konteks. Loan disalahfaham dan dijatuh hukum oleh pendapat umum. Tidakkah kita mengambil iktibar bahawa betapa banyak gambar yang sengaja disebarkan di media cetak dan media sosial adalah bertujuan untuk menabur fitnah dan mencipta persepsi buruk? Adakah kita benar-benar meneliti konteks disebalik setiap gambar tersebut sebelum menghukum?

Adams bertuah kerana sempat memohon maaf dari Loan. Adakah kita akan diberi peluang yang sama?


Jihad Haji Wilhelm: Propaganda Yakinkan Uthmaniyah Sertai Perang Dunia Pertama

Pada minggu pertama bulan November tahun 1914, gabungan Triple Entente atau Sekutu yang berperang dengan Empayar Jerman, telah mengisytiharkan perang terhadap Empayar Uthmaniyah. Beberapa hari kemudian, pada 14 November, Sheikhul Islam (mufti besar) Uthmaniyah mengemukakan lima fatwa ringkas dalam satu perhimpunan umum di Istanbul. Upacara ini merupakan deklarasi melancarkan perang jihad Empayar Uthmaniyah menentang Rusia, Perancis dan Inggeris.

Seruan jihad ditujukan kepada umat Islam di seluruh dunia melalui mesej yang ringkas: Hukum fardhu kifayah dalam jihad sudah berubah menjadi fardhu ain kerana Khalifah perlu menghadapi ancaman musuh-musuh Empayar Uthmaniyah, maka jihad juga sudah menjadi kewajiban fardhu ain bagi semua umat Islam di seluruh dunia.

Pada zaman itu terdapat sindiran yang spesifik berkaitan penglibatan Jerman dengan deklarasi tersebut. Dalam pandangan ini, sebenarnya Jerman dianggap sebagai dalang yang menciptakan jihad secara praktikal sebagai alat perang dan si pelaku yang bukan berbangsa Eropah hanyalah menjadi kambing hitam.

Debat ilmiah pada hari ini banyak berkisar di sekitar agenda Islam dalam usaha melaksanakan konsep jihad politik semasa Perang Dunia Pertama. Tiga hujah boleh disimpulkan di sini:

Pertama, apabila Kuasa-kuasa Eropah menggunakan retorik Islam, misalnya dalam konteks penjajahan, mereka masih perlu bergantung kepada umat Islam untuk tujuan penyebaran dan pelaksanaan konsep tersebut.

Kedua, Empayar Uthmaniyah mempunyai agenda tersendiri dengan menggunakan pendekatan agama yang memiliki tanggapan bahawa dengan mencetuskan sentimen keagamaan, Uthmaniyah mungkin boleh mengurangkan bahang kebangkitan gerakan nasionalis anti-Uthmaniyah di kalangan bangsa Arab.

Ketiga, Empayar Uthmaniyah memang sejak dari dulu lagi sering menggunakan retorik keagamaan terutamanya konsep jihad sejak sebelum Perang Dunia Pertama seperti semasa Perang Crimea (1853-1856) dan Perang Itali-Turki (1911-1912).

Propaganda Jihad ‘Haji Wilhelm’

Walau bagaimanapun, tidak dinafikan bahawa Kaisar Wilhelm II memang obses terhadap Islam dari segi sejarah dan kebudayaan. Maharaja Jerman itu mula menunjukkan minat terhadap Islam ketika kunjungannya pada tahun 1889 ke Empayar Uthmaniyah, di mana dia tertarik dengan tarian Circassia di istana semasa bertemu dengan Sultan Abdulhamid II.

Kunjungan seterusnya adalah ke Jerusalem (Baitulmaqdis) di bawah naungan Uthmaniyah yang membuat Wilhelm yang terpukau dengan keindahan senibina dan sejarah tanah suci itu hingga dia menyatakan, sekiranya dia tiba di sana sebagai seorang agnostik, “Aku pasti akan menjadi seorang Mohametan!” (istilah barat merujuk kepada umat Islam yang mengikuti ajaran Nabi Muhammad S.A.W.)

Semasa mengunjungi Masjid Umayyah di Damsyik, Wilhelm merasa kesal kerana jasad seorang pahlawan Islam yang amat dikaguminya itu berada dalam keadaan yang serba kekurangan. Maka, Wilhelm menyumbangkan batu marmar yang baru untuk menghiasi makam tersebut.

Namun sebenarnya Jenazah Salahuddin bukanlah ditempatkan di dalam kubur yang dihiasi marmar sumbangan Wilhelm itu, sebaliknya makam di situ mempunyai dua buah kubur iaitu satu kubur kosong yang dihiasi marmar dan satu lagi barulah kubur yang menempatkan jenazah Salahuddin yang diperbuat daripada kayu.

Tidak lama kemudian Kaiser Wilhelm II mendapat jolokan sebagai “Haji Wilhelm”. Khabar angin mengenai maharaja Empayar Jerman telah memeluk Islam tersebar meluas beberapa dekad selepas itu. Tetapi jangan lupa, dalam kegilaan Wilhelm menunjukkan obsesinya terhadap Islam, maharaja itu cukup sedar dan memahami bahawa kelompok “Mohametan” boleh dijadikan senjata rahsia Jerman dalam agenda melawan campur tangan Empayar British dan sekutu.

Ratu British dan Maharaja Jerman bukanlah orang asing kerana hampir setiap empayar Kristian di Eropah adalah berasal dari kaum kerabat yang sama. Namun keluarga imperialis Eropah ini tetap berakhir di medan perang, dengan mengheret sekali Empayar Uthmaniyah selaku ‘orang asing’.

Oleh itu, langkah Jerman dimulakan dengan mengikat ‘pertunangan’ di antara dunia Islam dengan Berlin menggunakan besi dan keluli, ya, Kaiser Wilhelm II meluluskan dan membenarkan projek pembinaan landasan kereta api antara ibu kota Jerman dengan Baghdad di Iraq yang menjadi mimpi ngeri bagi British.

Namun, Revolusi Turki Muda pada tahun 1908, yang menggulingkan rakan sejawat Wilhelm, Sultan Abdulhamid II, menimbulkan masalah kepada politik Turki-Jerman. Mujurlah nasib masih menyebelahi Wilhelm kerana salah seorang pegawai terpenting dalam Turki Muda, Enver Pasha, ternyata merupakan seorang pegawai Uthmaniyah yang lebih pro-Jerman secara aktif berbanding Abdulhamid.

Entahlah, sama ada secara kebetulan atau memang terancang, tetapi Enver Pasha juga turut menggayakan trend misai dengan gaya tanduk lembu yang telah dipopularkan oleh Kaiser Wilhelm II sebelum itu.

Tentangan Politik Dalaman Jerman

Ramai ahli politik dan intelektual Jerman memiliki tanggapan bahawa jihad akan menjadi alat yang praktikal bagi Empayar Jerman dalam memerangi Sekutu. Mereka mengharapkan gelombang pemberontakan di wilayah-wilayah jajahan British dan pembelotan tentera Sekutu yang beragama Islam akan melemahkan kekuatan musuh lalu mendorong mereka menarik kembali tentera mereka dari medan tempur Eropah.

Oleh itu, promosi konsep jihad secara politik global adalah sangat diperlukan. Prinsip umat Islam yang bersedia mengetepikan perbezaan etnik dan adat kebudayaan mereka demi perpaduan dan menjaga kesucian agama Islam telah mendorong para pembuat keputusan Jerman untuk percaya bahawa satu seruan jihad yang diisytiharkan oleh Sultan Uthmaniyah merangkap Khalifah Islam boleh menyatukan umat Islam sejauh dari Afrika Utara dan Sub-Sahara ke India, Balkan dan Kaukasus. Bahkan, kesannya turut mempengaruhi Asia Tenggara terutamanya di Tanah Melayu dan Singapura.

Pendukung rancangan pemberontakan di wilayah jajahan British datang dari berbagai bidang, antaranya adalah pegawai dari Pejabat Luar Negeri, seperti Arthur Zimmermann dan Staf Umum seperti Rudolf Nadolny. Kaiser Wilhelm II sudah tentu akan menyokong idea tersebut. Jurnalis selaku figura awam, Ernst Jäckh, ilmuan Martin Hartmann dan bekas diplomat, Max von Oppenheim turut mendorong menggalakkan penyebaran idea jihad.

Dari semua orang yang terlibat, nama-nama ini bekerjasama di peringkat kerajaan dan badan bukan kerajaan yang berbeza untuk mencapai matlamat mereka. Organisasi propaganda Nachrichtenstelle für den Orient memainkan peranan penting kerana ia merupakan titik pusat bagi penyokong dari pelbagai bidang. Kerjasama dengan orang bukan Jerman, terutama dengan kuasa di rantau Afrika Utara, India dan Turki, sangat diperlukan.

Mereka menghasilkan teks dan menularkan konsep jihad di kalangan umat Islam yang lain. Meskipun begitu, Empayar Jerman tidak terbatas pada penerbitan bahan propaganda semata-mata. Para cendekiawan serta kakitangan tentera dan diplomatik berlegar-legar di negeri-negeri berpopulasi Muslim yang tinggi untuk menyebarkan propaganda.

Sementara itu antara nama-nama yang terkenal di kalangan mereka ini antaranya ialah Wilhelm Wassmuss, yang dihantar ke Afghanistan dan Mesopotamia, Curt Prüfer ditempatkan di Afrika Utara dan Levant, Paul Schwarz di Kaukasus dan Leo Frobenius menduduki posisi di Sudan.

Debat Jihad Di Jerman

Semasa entiti-entiti politik elit dan intelektual menyokong kerjasama ketenteraan dengan Empayar Uthmaniyah dan mempromosikan seruan jihad, majoriti rakyat Jerman kebanyakannya bersikap skeptik. Golongan mubaligh seperti Joseph Froberger bimbang sekiranya deklarasi jihad akan memperkuatkan Islam dan melemahkan usaha dakyah mereka.

Para pentadbir koloni Jerman mempersoalkan tindakan deklarasi itu terhadap umat Islam di jajahan Jerman Afrika Timur dan membuat spekulasi bahawa keputusan itu boleh menjadi senjata yang memakan diri sendiri. Bahkan dalam Jabatan Luar Negeri, pegawai seperti Friedrich Rosen juga tidak merestuinya.

Namun tentangan ini sekadar datang dari luar negara. Pada tahun 1915, perdebatan antara Carl Heinrich Becker dan Christiaan Snouck Hurgronje bermula di mana Hurgronje yang juga seorang Orientalis Belanda dan mantan pegawai kolonial, menerbitkan sebuah artikel berjudul “Heilige Oorlog Gemaakt in Duitsland (Perang Suci Buatan Jerman)”.

Dia mengkritik dasar politik luar negeri Jerman dan orientalis kerana menyokong dan mempromosikan jihad. Kemudian Hurgronje menuduh Jerman telah mencipta situasi yang telah mendorong Empayar Uthmaniyah untuk melancarkan jihad. Menurutnya, deklarasi jihad itu berpotensi untuk mengembalikan dunia ke Zaman Pertengahan semasa Islam sedang mendominasi dunia sebagai kuasa besar.

Selain itu, dia beranggapan bahawa kuasa-kuasa Eropah ada misi yang bertamadun, maka tidak sepatutnya mereka mendorong semangat fanatik keagamaan. Becker bertindak balas dengan menafikan keterlibatan Jerman, mempertahankan hubungan persahabatan Jerman-Uthmaniyah dan menyerang Hurgronje secara peribadi. Menurutnya, jihad pada waktu itu telah menjadi konsep yang telah pun mengalami proses sekularisasi.

Perdebatan itu terus berlanjutan selama beberapa bulan dan mengakibatkan kedua-dua rakan setugas itu terpaksa diasing kerana perbezaan pandangan mereka yang teguh.

Walau bagaimanapun, pengasingan umum antara penyokong jihad dan penentangnya tidak akan boleh mengenal pasti kerumitan topik ini sepenuhnya. Pelaku yang berlainan mempunyai perspektif dan niat yang sangat berbeza dalam memilih “pihak”. Malah para penyokong boleh jadi tidak bersetuju mengenai pelaksanaan jihad atau konsep jihad itu sendiri.  Terdapat dua contoh yang boleh menggambarkan pandangan yang berbeza.

Contoh pertama adalah buku risalah yang ditulis oleh Eugen Mittwoch pada tahun 1914. Mittwoch adalah seorang orientalis, yang mengajar di Universiti Berlin dan Berliner Seminar für Orientalische Sprachen (Sekolah Bahasa Oriental Berlin) semasa bekerja untuk Nachrichtenstelle für den Orient. Buku terbitannya, Deutschland, die Türkei und der Heilige Krieg  (Jerman, Turki dan Perang Suci) muncul dalam siri Kriegsschriften des Kaiser-Wilhelm Dank (Catatan Perang Kaiser Wilheln).

Bagi penulis itu, Jerman sedang melancarkan Perang Suci, kerana ini adalah perang di jalan kebenaran. Empayar Uthmaniyah juga berperang di jalan yang benar kerana mereka berjuang demi kelangsungannya sendiri. Maksudnya, Mittwoch menyatakan bahawa jihad Uthmaniyah bukanlah perang jihad dalam konteks agama, tetapi ianya adalah perang demi kedaulatan negara dan tanah air.

Mittwoch cuba menunjukkan bahawa konsep jihad ketika itu sudah dipengaruhi unsur-unsur sekular, dan Uthmaniyah hanya mempraktikkan konsep keagamaan untuk menyatukan rakyatnya yang beragama Islam.

Contoh kedua adalah teks risalah dari tahun 1915 oleh Salih as-Sharif al-Tunisi yang merupakan ilmuan agama dari Afrika Utara. Teks ini adalah terjemahan versi Arab dari tahun 1914. Berjudul “Die Wahrheit über den Glaubenskrieg” (Hakikat Tentang Perang dan Agama), risalah ini bergantung kepada hujah agama.

Oleh kerana pencabulan dilakukan ke atas tanah-tanah orang Islam, iaitu Empayar Uthmaniyah, ia telah menjadi satu tindakan perang terhadap dunia Islam secara keseluruhan, oleh itu menjadi kewajiban fardhu ain secara peribadi bagi semua umat Islam untuk menyertai pertempuran atau sekurang-kurangnya menyokong jihad.

Para ulama telah menekankan bahawa jihad khusus ini bukanlah disasarkan terhadap keseluruhan orang bukan Islam secara membuta tuli, tetapi Islam hanya akan memerangi gabungan sekutu Rusia, Perancis dan Inggeris.

Kedua-dua teks ini memahami “Perang Suci” bukan hanya dalam pengertian sejarah secara harfiah, tetapi memandang ia sebagai perang menentang musuh yang zalim. Namun, Mittwoch lebih menumpukan kepada hal ehwal politik, sementara Salih al-Tunisi menganggap jihad sebagai istilah atau konsep agama secara eksklusif. Menariknya, risalah Salih al-Tunisi diterbitkan oleh “Persatuan Pengajian Islam Jerman”, yang memiliki agenda mempromosikan kerjasama antara Reich Jerman dan Kekhalifahan Uthmaniyah.

Kesimpulannya, sama ada ianya deklarasi jihad Uthmaniyah dan dunia Islam mahu pun  propaganda jihad Jerman, kedua-duanya tidak membawa banyak perubahan terhadap perkembangan Perang Dunia Pertama. Istanbul dan Berlin terlalu jauh bagi umat Islam di Afrika Barat Perancis, India Muslim di sub-benua India, Melayu Islam di Asia Tenggara, mahu pun rumpun jauh Turki sendiri, Uighur di Turkestan Timur (Xinjiang).

Tanggapan para pegawai Uthmaniyah dan Jerman bahawa deklarasi yang dikeluarkan Empayar Uthmaniyah mampu mengikat Umat Islam dengan Jerman secara global ternyata adalah salah faham, perbezaan budaya dan etnik antara mereka terlalu ketara.

Dasar luar negeri Jerman secara umumnya tidak memiliki pengetahuan secara menyeluruh. Para kedutaan/diplomat, utusan dan perwakilan dari Jerman sering gagal membiasakan diri dengan adat tradisi tempatan di wilayah asing (oriental) yang mereka ditugaskan.

Bahkan mereka sering mengambil tindakan dengan cara yang terlalu mendedahkan ambisi mereka kepada pihak musuh. Lebih teruk lagi, walaupun dibiayai menggunakan peruntukan kerajaan, inisiatif propaganda jihad Jerman sebenarnya berhadapan dengan masalah kewangan.

Memasuki era Republik Weimar, dasar luar negeri Jerman telah hilang kepentingannya di Timur Tengah dan lebih dari tiga puluh buah pejabat konsulat Jerman ditutup. Hanya menjelang kebangkitan Nazi Jerman sahaja barulah wilayah itu sekali lagi menjadi isu penting dan beberapa suara cuba memupuk kembali idea lama “Merevolusikan Timur”, konsep yang sama seperti “Asia Untuk orang Asia” yang dipromosikan Empayar Jepun.

Namun, dalam Perang Dunia Kedua,  Islam dan jihad tidak lagi memainkan peranan sepenting era Empayar Uthmaniyah, ini membuktikan bahawa hanya dengan menyatukan umat Islam sahaja barulah Islam akan kembali bangkit di pentas dunia.

Sayangnya, setelah umat Islam kehilangan Khalifah sebagai pusat dunia Islam, hari ini Islam semakin meninggalkan zaman kegemilangannya yang penuh bertamadun, yang membudayakan bidang ilmu hingga menjadi pusat ilmu dan sains global, yang menjadi kuasa besar dunia. Semua ini hilang kerana umat Islam sedang berpecah. Situasi umat Islam hari ini tidak ubah seperti umat Kristian di Eropah semasa dibelenggu Zaman Kegelapan Eropah yang penuh dengan kepercayaan tahyul dan menolak kemajuan sains.

Hari ini, sebilangan ahli sejarah moden berpegang kepada teori yang mendakwa apa yang menyebabkan idea fanatisme Islam bercambah hingga melahirkan begitu banyak organisasi fanatik dalam bentuk pertubuhan pengganas yang menunggang nama Islam hari ini sebenarnya berasal dari agenda perang ‘Haji Wilhelm’ dan orang kanannya yang didakwa pernah menghasut umat Islam agar menghalalkan darah kaum Yahudi sehingga kiamat, siapa lagi kalau bukan Max von Oppenheim.

RUJUKAN:

Habermas, Rebekka, Debates on Islam in Imperial Germany, in: David Motadel (ed.), Islam and the European Empires. Oxford. 2014.

Lüdke, Tilman, Jihad made in Germany. Ottoman and German propaganda and intelligence operations in the First World War, Münster 2005.

Bogan, Yagiz. Can, Murat. (2021). How the German Empire Provoked Ottoman Jihad in WWI. Kings and Generals.


Bahasa Korea langsung tak ada kaitan dengan bahasa Jepun dan Cina

Walaupun Korea duduk sebelah Jepun dengan China, hakikatnya bahasa dan budaya Korea takde kaitan pun dengan Jepun dan China.

Ini antara benda yang menjadi misteri kepada kebudayaan Korea. Selalunya kalau duduk sebelah sebelah ni budaya dia sama je. Contoh macam Parsi duduk sebelah Indus, dua dua ni sama budaya yakni kebudayaan Indo-Aryan. Sebab tu bahasa Sanskrit, Parsi, Inggeris semua tu ada bunyi dekat dekat sama sebab datang dari kebudayaan yang sama.

Benda yang sama terjadi untuk orang Melayu dan Maori di New Zealand. Sebab diroang datang dari kebudayaan Austronesia, jadi bahasa dan budaya ada sipi sipi dekat, terutamanya dari segi nama nombor dan juga teknologi perkapalan.

Korea ni lain. Bahasa diorang dikira bahasa terpencil yakni takde kaitan dengan mana mana bahasa. Pengaruh bahasa dan budaya Cina tu ada je, tapi setakat terima pengaruh je la, sama macam kita tamadun Melayu terima pengaruh Arab-Parsi masa kedatangan Islam. Bahasa asal dia masih tak tau datang dari kebudayaan mana. Ada yang kata dari Jepun, tapi tu lah, Jepun pun bahasa terpencil jugak. Sebab benda ni kita tak tahu mana asal usul diorang jugak, tak macam Melayu yang kita tu asal usulnya dari Formosa dan Mat Saleh yang mengemis duit dekat Bukit Bintang nak backpacking tu asal dari Parsi asalnya.


Beruang Hitam Hampir Cetus WWIII

Semua sedia maklum Krisis Pe.lu.ru Berpandu Cuba 1962 merupakan detik paling tegang dalam Pe.ra.ng Dingin. Semasa krisis inilah, dunia menyangka bakal menyaksikan pertembungan nuk.le.ar Amerika Syarikat dan Kesatuan Soviet tetapi ketegangan tersebut berjaya dileraikan. Tetapi tidak ramai tahu, seekor beruang hitam hampir menjadi pencetus pe.ra.ng nuk.le.ar semasa ia tercetus!

Situasi di kebanyakan pangkalan ten.te.ra AS amat genting dengan kebanyakkannya berstatus DEFCON[1] 3. Sementara Pemerintah Strategik  Udara yang mengendalikan kebanyakan aset nuk.le.ar AS berada pada tahap DEFCON 2. Dengan situasi tegang tatkala pentadbiran kedua-dua negara sedang berunding, ten.te.ra-ten.te.ra ini menjadi mudah panik dan cenderung melakukan kesilapan.

Dan ini  yang berlaku pada 25 Oktober 1962 apabila seorang ten.te.ra di Pangkalan Ten.te.ra Udara Duluth hampir membuat kesilapan yang boleh menjadi pencetus Pe.ra.ng Dunia Ketiga (WWIII). Duluth sememangnya diketahui mempunyai simpanan 130 aset nuk.le.ar. Justeru, kawalan keselamatan yang dikenakan pihak ten.te.ra terutama semasa Krisis Pe.lu.ru Berpandu Cuba amat ketat.

Dalam kegelapan malam, seorang pengawal keselamatan melihat kelibat bayang-bayang seseorang yang cuba memanjat pagar. Si pengawal menyangka bayang-bayang itu milik seorang pengintip Soviet yang cuba menceroboh. Tanpa berlengah, dia melepaskan sedas tem.ba.kan amaran ke udara sebelum membunyikan penggera amaran sabotaj.

Tetapi alangkah terkejutnya si pengawal apabila mendapati si penceroboh bukan pengintip Soviet tetapi seekor beruang hitam. Menyedari dia telah melakukan kesilapan besar, si pengawal segera menghubungi pangkalan dan melaporkan apa yang berlaku.  Setelah mendapat laporan berkenaan, komander pangkalan mengarahkan penggera penceroboh dihentikan.

Pada masa sama, 200 batu dari Duluth, Pangkalan  Pengawal Negara Udara Volk Field pula berada dalam keadaan cemas. Pangkalan kecil ini digunakan untuk menempatkan pesawat-pesawat pemintas F-106 Delta Dart sebagai tindak balas terhadap apa yang berlaku di Cuba. Bagaimanapun, ia tidak mempunyai menara kawalan dan paling menakutkan, jurutera tersilap memasang wayar penggera dari Duluth ke Volk Field.

Kebiasaannya, penggera akan dibunyikan untuk memberitahu ada isu pencerobohan di pangkalan berhampiran. Malangnya, kesilapan jurutera yang memasang wayar pada penggera kerahan mengakibatkan semua juruterbang F-106 dikerah ke pesawat masing-masing. F-106 dilengkapi dengan pe.lu.ru berpandu nuk.le.ar Genie dan berupaya mengha.pu.skan seluruh skuadron penge.b.om udara Soviet di Cuba.

Jika itu dibenarkan berlaku, maka pe.ra.ng nuk.le.ar antara kedua-dua pihak akan tercetus. Bagaimanapun, semua itu berjaya dielakkan selepas komander pangkalan menghubungi Duluth dan bertanya apa yang berlaku di sana. Selepas diberitahu si penceroboh ialah seekor beruang hitam, beberapa anggota dihantar ke landasan kapal terbang dengan menaiki Jeep untuk menghalang mereka daripada berlepas.

Insiden sebegini mungkin dianggap insiden terpencil tetapi hakikatnya, ia menunjukkan kedua-dua AS dan Soviet banyak melakukan kesilapan dalam mengendalikan aset nuk.le.ar mereka. Contoh paling mudah, kehilangan aset nuk.le.ar mereka. AS merekodkan kehilangan  enam CENSORED nuk.le.ar dan masih tidak dijumpai sehingga hari ini.

Insiden kehilangan aset nuk.le.ar ini diklasifikasikan sebagai sebahagian daripada senario Broken Ar.r.ow[2]. Manakala pihak Soviet pula mengakui hakikat kehilangan 100 aset nuk.le.ar mereka.

Antara insiden Broken Ar.r.ow mereka yang terkenal ialah insiden kapal selam K-171 secara tidak sengaja melancarkan sebutir pe.lu.ru berpandu nuk.le.ar. Kepala pe.le.dak berjaya ditemui selepas pencarian menyeluruh dibuat di perairan Semenanjung Kamchatka membabitkan puluhan kapal dan pesawat.

Siapa sangka kerana seekor beruang hitam, ia hampir-hampir menjadikan Krisis Pe.lu.ru Berpandu Cuba 1962 sebagai permulaan konflik nuk.le.ar. Ia memang melucukan tetapi pada masa sama, satu peringatan betapa hampirnya manusia terjebak dalam konflik sedemikian rupa. Ini menunjukkan dalam detik-detik kritikal, kesilapan kecil boleh mengundang padah kepada sesiapa yang melakukannya.

RUJUKAN:

Beckett, J. (2021). The Time a Black Bear Nearly Set off World CENSORED III. CENSORED History Online.

NOTA KAKI:

[1] Tahap kesediaan ten.te.ra AS dalam menghadapi pelbagai situasi keten.te.raan. Ia dibahagikan kepada lima tahap dari DEFCON 5 (kesediaan secara normal) kepada DEFCON 1 (pe.ra.ng nuklear).

[2] Terma teknikal yang digunakan pihak ten.te.ra AS bagi menerangkan mana-mana insiden sen.ja.ta nuklear yang hilang, dicuri atau dile.tu.pkan secara tidak sengaja.


Ketaatan Masa Orang Jepun – Antara Nilai Murni Dan Obsesi

Isu
ketepatan masa bukanlah sesuatu yang baru dalam kehidupan kita hari ini. Bagi
orang kita, isu ini dipandang remeh sehingga menyusahkan ramai orang dalam
banyak isu dari temujanji romantis hingga mesyuarat-mesyuarat penting. Tetapi
di Jepun, ia amat ditekankan sehingga menjadi budaya dan norma masyarakat hari
ini. Dan jika anda sukar menepati masa di sana, hukuman dan pelbagai bentuk
penghinaan menanti para pelakunya di sana.

Tetapi
bagaimana semua ini bermula? Tahukah anda sebelum bermulanya era Pemulihan
Meiji (1868-1912), masa tidak dianggap satu keutamaan. Lihat anekdot pegawai
tentera laut Belanda William Huysen van Kattendijke semasa melawat Jepun pada
tahun 1850-an. Dalam diarinya beliau menulis, “Sikap suka menyia-yiakan masa
orang Jepun amat mengejutkan.” Tidak seperti jadual keretapi hari ini yang
menepati masa, pada era itu usah berharaplah nak dapatkan keretapi tiba tepat
pada masanya. Ini kerana dalam sesetengah masa, keretapi wap lewat 20 minit
untuk tiba di destinasi yang dinyatakan.

Namun,
semua itu berubah selepas bermulanya era Pemulihan Meiji. Era ini menyaksikan
pemansuhan sistem feudal dan perlaksanaan pelbagai bentuk reformasi dan
perindustrian. Dan bagi merealisasikan semua rancangan ini, nilai menepati masa
harus dijadikan sebagai norma dalam kalangan masyarakat ketika itu. Ini bagi
membantu perubahan masyarakat dari masyarakat agraria kepada masyarakat moden.
Untuk mencapai tujuan berkenaan, sekolah-sekolah, kilang-kilang dan keretapi
dijadikan tempat untuk menguatkuasakan ketepatan masa dan mengetuai perubahan
ini. Kilang-kilang mengamalkan sistem pengurusan kilang Taylorisme yang
menekankan soal efisien dan produktiviti pekerja dengan mewujudkan barisan pemasangan
dan tali sawat penyampai.

Pada
masa inilah, jam merupakan barangan popular dan konsep 24 jam bukan sesuatu
yang asing dalam kalangan rakyat. Dan menurut penyelidik Ichiro Oda, konsep
‘masa itu duit’ juga timbul. Pada tahun 1920-an, ketepatan masa menjadi
sebahagian daripada propaganda kerajaan dan ia diserlahkan dalam pelbagai cara.
Contohnya panduan menghasilkan gaya rambut wanita dalam tempoh lima minit
(pembetulan biasa) dan 55 minit untuk gaya rambut bersifat formal. Sejak itu,
ketepatan masa sentiasa dikaitkan dengan produktiviti sesebuah syarikat dan
organisasi. Menurut Profesor Madya Makoto Watanabe dari Universiti Hokkaido
Bunkyo, jika seseorang itu lewat, dia dianggap menggagalkan usaha syarikatnya
dan sukar menyelesaikan tugas-tugas harian.

Mungkin
ada yang mengganggap obsesi orang Jepun terhadap ketepatan masa sebegini rupa
sebagai mengarut. Tetapi tiada siapa boleh menafikan impak lewat ke tempat
kerja terhadap ekonomi sesebuah negara. Siapa sangka, pekerja-pekerja yang
datang lewat ke Britain mengakibatkan ekonomi Britain kerugian 9 bilion paun
sterling berdasarkan satu laporan Heathrow Express pada tahun 2017. Sementara
di Amerika Syarikat pula, ia memberi impak besar kepada ekonomi negeri-negeri
mereka. Di New York misalnya, pekerja-pekerja sebegini merugikan negeri New
York sebanyak $700 juta setahun. Manakala di negeri California, pekerja-pekerja
yang lewat mengakibatkan negeri itu kehilangan pendapatan lebih $1 bilion
setiap tahun. Melihat impak ekonomi sebegitu rupa, tidak hairanlah mengapa Tun
Dr Mahathir Mohamad menggerakkan Dasar Pandang Ke Timur pada tahun 1980-an
dengan harapan nilai sebegini dapat menggerakkan Malaysia lebih ke hadapan.

Tetapi
dalam kita mengejar dan menjulang nilai ketepatan masa, kita tidak perasan ia
kadangkala tidak boleh diterjemah dalam bentuk produktiviti pekerja. Ini
didedahkan sendiri oleh Profesor Mieko Nakabayashi dari Universiti Waseda dan
pernah berkhidmat sebagai ahli politik bagi Parti Demokratik Jepun. Pada tahun
1990, satu tragedi ngeri berlaku di wilayah Hyogo apabila seorang pelajar
berusia 15 tahun mati tersepit pada pintu pagar sekolah selepas cuba menyusup
masuk bagi mengelak lewat ke kelas. Berikutan tragedi itu, guru yang
bertanggungjawab menekan butang pagar automatik itu dipecat dan ia mencetuskan
perdebatan awam tentang obsesi ketepatan masa.

Bagi
Yukio Kodata, menutup pintu pagar tepat pada masa bukan sesuatu yang asing
ketika itu dan jika ada pelajar lewat, maka mereka perlu bersiap sedia berlari
keliling sekolah untuk satu atau dua pusingan. Kodata, 33 tahun pernah belajar
dan bekerja di Jepun turut mendedahkan jika wujud rekod lewat dalam transkrip
pelajar, ia menjejaskan peluang mereka melanjutkan pelajaran ke universiti.
Ketepatan masa juga tidak diterjemahkan dalam bentuk menambahbaik penggunaan
masa yang baik di tempat kerja. Nakabayashi mendedahkan pada sesetengah masa,
mesyuarat berlangsung terlalu lama, ramai tidak menyumbang idea atau tenaga
untuk kepentingan syarikat dan wujud unsur pengulangan tugas yang menekan
mental pekerja. Beliau juga mendedahkan pekerja-pekerja Jepun perlu bekerja
lebih masa selama 80 jam tanpa gaji setiap bulan berdasarkan satu laporan 2016.

Kodata
yang turut memegang kerakyatan Kanada melihat penekanan kepada ketepatan masa
dan tiada had bagi kerja lebih masa akhirnya menjejaskan kualiti kehidupan
pekerja Jepun. Menurut beliau, mereka perlu mengikut apa yang dilakukan oleh
orang sekeliling kerana jika tidak, orang berkenaan dianggap tiada maruah dan
memalukan dirinya sendiri. Keadaan ini juga menyebabkan sesetengah ekspatriat
tidak berminat jika ditawarkan bekerja di Jepun walaupun diberi gaji lumayan.
Menurut Kodata, mereka tiada masalah berkunjung ke Jepun kerana minat dengan
aspek hiburan dan makanan yang ditawarkan tetapi untuk bekerja, minta maaf
banyak-banyak.

Di
sini, kita dapat lihat betapa ketepatan masa itu amat penting kerana ia bukan
saja menjadikan seseorang itu berdisiplin. Malah, ia juga menjadikan seseorang
itu menghargai masa dan orang di sekelilingnya. Tetapi kalau terlalu obses pun,
ia sama sekali tidak akan membantu dari soal produktiviti dan moral pekerja. Ini
mengakibatkan ramai pekerja Jepun mati semasa bekerja dan fenomena ini dikenali
sebagai karoshi. Ini didedahkan oleh satu statistik ngeri dari Januari 2010
hingga Mac 2015 di mana dalam tempoh tersebut, 368 kes bunuh diri
diklasifikasikan sebagai karoshi. Dalam mengejar ketepatan masa terutama
bekerja, biarlah bersifat sederhana dan tidak mengancam kesihatan diri sendiri
dan orang lain. Jika itu dibiarkan berlaku, maka ketepatan masa yang dilaungkan
hanyalah racun yang akhirnya membunuh produktiviti dan kreativiti aset negara
bernama rakyat.

SUMBER

1.
Tai, Crystal dan Ryall, Julian. (2019). South China Morning Post. Why is Japan
so obsessed with being on time? https://www.scmp.com/week-asia/society/article/3001882/why-japan-so-obsessed-being-time

2.
Sim, Walter. (2017). Straits Times. Death by overwork: Will Japan finally face
up to karoshi? https://www.straitstimes.com/asia/east-asia/will-japan-finally-face-up-to-karoshi